text:
Asini Polion
Gai Asini Polion (par latin Gaius Asinius Pollio; Chieti, 76 p.d.C. - Tuscul, 4 d.d.C.) fo un politic, gjenerâl, storic, filosof e poete antîc roman.
BiografieModifiche
Al vignì a lûs tal 76 p.d.C. in une passude famee di Chieti; probabilmentri al nassè lì e no a Rome, ma in dut câs al fo te capitâl di zovin, là che si rafinà cuntune siore educazion e che al jentrà tal circul dai poetis gnûfs. Prin contrari al triumvirât, po si svicinà a Juli Cesar, che i fo amì e colaborà cun lui, restant simpri un republican convint; al scomençave intant la cariere politiche e militâr, scombatint in tantis batais e ancje in chê di Farsâl. Cuant che Cesar fo copât da Brût e i altris conzurâs al jere propretôr in Spagne, rivant a difindile des sgrifis di Sest, il fi dal quondam Pompeu, che al voleve profitâ dal moment par cjapâ il control de provincie; passât te Galie cisalpine, sustignì Marc Antoni, che al jere amì ancje a lui, tal scuintri cun Otavian che al tignì daûr al cesaricidi, dantji acet daspò che al jere stât batût a Modine. Tal 40 fo ancje consul e l'an seguitîf al scombatè in Dalmazie cuintri i Partins, otignint un trionf Planc a planc a vignivin fûr lis veris intenzions di Marc Antoni, che al smirave a meti su un stât compagn ai reams assolûts orientâi, robe che un salt republican come lui nol podeve propite par jù, e si slontanà di lui; dut câs, nol volè tradî ni l'ideâl e il stât ni l'amì, cun dut che si jerin begâts e ofindûts, evitant di tornâ a scombati par Antoni e di passâ de bande di Otavian, come che i veve proponût lui. In cheste maniere la cariere i si sfantà e lui si avodà ae storie, ae ativitât
di critic dal gust e a chê di avocât, continuant a frecuentâ leterâts aviers a Otavian August, come l'amì Timagen, storic cognossût par no vê pêl in lenghe,[1] ancje cuant che chel cjapà il podê e cence mai rineâ lis ideis che al veve, nancje cuant a lavin cuintri di Otavian. Al murì te sô lussuosissime vile di Tuscul tal 4 d.d.C..
La ativitât leterarieModifiche
Daspò vê componût viers te maniere dai poetis gnûfs e ancje epigrams, al cjapà sù lis ideis di leterâts che a ziravin atôr di Mecenât, blasmant lis vueris civilis, afirmant il valôr de pâs e sustignint la nassite di une tradizion leterarie italiche fuarte, di inspirâ e oponi a chê greghe; si metè cussì a scrivi tragediis, che, inspiradis a chês di Sofocli, al timp a forin preseadis un grum (lis incensaris Virgili e Orazi) ma po, judicadis masse stratignudis tes efiets par vie de sute purece de lenghe doprade, desmenteadis cuant che Vari introdusè un stîl plui patetic. Al è innomenât par vê scrit un libri di storie, lis Historiae, là che al tratà i events dal 60 p.d.C. al 43, cu la disfate dai cesaricidis, cirint di judicâju in mût indipendent e scjalterît e vitant di fevelâ dal sbrovent periodi des vueris di Otavian e Marc Antoni; pe prose masse intorteade, lambicade, ingredeade, malegraciose e imberdeade lu criticarin Tacit, Quintilian e Seneche retor. Al scrivè ancje alc di filosofie e fo un grant oratôr, tant che il fi, Asini Gal, lu calcolave miôr di Ciceron.
Stant che al crodeve te difusion de culture, al metè sù la prime biblioteche publiche di Rome e ancje lis primis recitazions publics di oparis leteraris. Come critic nol sparagnà nissun: al judicà Ciceron masse aulic e masse pôc paron dal so stîl, Tît Livi masse padoan te maniere di esprimisi o forsit tes ideis conservadoris, Juli Cesar parziâl e grossolan come storic e Salusti masse scûr.
NotisModifiche
BibliografieModifiche
- Ettore Paratore, Storia della letteratura latina, Bologne, Sansoni, 1957
- Paolo Fedeli, Storia letteraria di Roma, Napoli, Ferraro, 2004
Leams esternisModifiche
- Pollione, Asinio, treccani.it


c: text/html

text:
Letaris ai Corints
Letaris ai Corinti
Jentrade[cambie | modifiche il codiç]
Corinto, une des plui antighis e impuartantis citâts de Grecie antighe.
L'impuartance e dipendeve da la so posizion gjeografiche strategjiche; di li al passave dut il trafic comerciâl fra la part centrâl de Grecie e il Peloponês.
A jere ancje un impuartant puart di passaç des nâfs zontraviers il stret, lis cuâl a dovevin paiâ la mude, contribuint cussì a fâ la so ricjece.
La citât e veve al centri une grande place dal marcjât, la "agorà" su le cuâl a si slungjavin i negozis e ancje doi teatrots.
Al esisteve un templi consacrât a la dee Afrodite (corispondent a la Venere romane) e ancje altris templis dedicâts a svariâts dius.
Il popul al jere vergognôs e a si dave a plasès discjadenâts specialmentri intal praticâ sporcheçs, tant che a fo cugnade l'espression "vivi a la corinzie".
Al è chest un dai motîfs par cui Pauli al scrivè la letare, par dâ vigorôs conseis e amoniments cirche la condote in cjamp morâl.
Prime ai Corinti[cambie | modifiche il codiç]
Probabilmentri dilunc il so tierç viaç missionari mentri Pauli a si cjatave a Efeso, al ricevè brutis gnovis de congregazion di Corinto.
Al ricevè ancje une letare cu le cuâl la congregazion di Corinto i domandave cetantis spiegazions (1Co 7:1)
Pauli partant, interessantsi une vore dal benstà spirituâl dai soi compagns di fede, viers il 55 d.C. al scrivè cheste letare.
Pauli al sclarìs tancj aspiets de Ultime Cene dal Signôr, tratant cun tancj particolârs lis peraulis proferidis di Jesus intal instituî cheste celebrazion.
Contignût[cambie | modifiche il codiç]
Pauli al conferme che lâ daûr ai oms al prodûs divisions. Partant bisugne scrutinâ cuâl che al è il pont di viste dal Idiu su chel che al è just e su chel che al è falât.
Nissun al à di sintîsi parsore di chei altris.
Al conferme che al è necessari mantignî la congregazion moralmentri rude, partant al esorte a no messedâsi cun i adultars, i bramôs, i cjochelis.
Al tire indenant po dopo, cun insegnaments che a puartin a vê considerazion par il benstâ spirituâl di chei altris, partant al esorte a no si di inçopedâmint.
Al declare che inte glesie a devi regnà l'ordin e il rispiet des posizions.
Utilitât[cambie | modifiche il codiç]
Nus jude une vore par cressi il nestri intindiment des scrituris dal Vecjo Testament.
Nus fâs capî che no dovìn mai meti fiducie in noaltris, pensant di no colâ mai.
Nus jude a considerâ i sans conseis par vê un matrimoni feliç.
Nus spieghe la impuartant relazion che e je fra la resurezion e il Ream dal Idiu.
Nus sburte a vê tant di fâ inte opare dal Signôr.
Seconde ai Corinti[cambie | modifiche il codiç]
Pauli si cjatave in Macedonie ator il 55d.C. dulà che al fo razont da Tît che i riferì la reazion dai corinti a la so prime letare. Par chest motîf al scrivè la seconde letare.
Pauli al veve vût buinis gnovis da Tît e par chest al laude i corinti, par vê acetât e metût in pratiche i conseis.
Ancjemò, al voleve incoragjâju a la indenant cu la opare di socors par i fradis bisugnôs de Judee.
Contignût[cambie | modifiche il codiç]
Al cjacare de cruzie patide di lui e di Timoteu come cristians e di come che a son stâts liberâts da part di Diu.
Al dîs che lôr a si son compuartâts simpri cun sinciretât no cirint di jessi mai parons de fede di chei altris, ma compagns de opare.
Al ricuarde che a stan predicjant Crist come Signôr, no corompint la peraule di Diu.
Al sburte i fradis a slargjâsi intai lôr afiets e a discuriâsi di ogni contaminazion di cjâr e di spirit.
Al incoragje a judâ i fradis de Judee in dificoltât e par chest al è pront a laudâ i corinti par la lôr prontece a spartî.
A seguissin argoments par blocâ l'influence dai fals apuestui.
Utilitât[cambie | modifiche il codiç]
Nus fâs capî che il ministeri cristian, cuant che al è adeguadementri cualificât, nol è un cramâr de Peraule.
Al ricuarde che purpûr ducj i servidôrs dal Diu a son oms imperfets e che la potence par cumplî la lôr opare a ven dal Diu.
Al è un splendit esempli par ducj i cristians, par vie che:
- al stimà e al studià lis scrituris dal Vecjo Testament, fasint dispès riferiment a lôr;
- al fo instancabil intes fadiis che al cumplì par insegnâ, incitâ e corezi.
Nus sburte a jessi gjenerôs, mostrant che Diu al "ame il donadôr gaiôs"
Al instrade la nestre ment al nestri Pari afietôs e Diu di ogni confuart.

robotstxt: allowed

filter: keep


text:
Sîs di sîs
Rivade par le jentrade denant dal Bosco Romagno, jenfri i comuns di Prepot, Cividât e Cuar di Rosaç, a veve cjapât subit le drete, saltant roiuç e bancjutis, fin a fermâsi tal mieç di un prât, la che sîs arbui centenaris a metevin dongje une sorte di cercli.
Che besteute, che altri no jere che un dai plui antîcs sbilfs furlans, e veve començât cussì a tucâ ta ogni tronc, trê voltis, come le lancete di un orloi ch’a côr par contrari.
Pene finît il tierç zîr issio che le gnot, bielzà clare pa le lune gnove e taronde picjade in cîl, a pareve sclarisi ancjemò di plui, par un lusôr che di ognidun dai troncs al pareve butâ fûr.
Tal plui fin dai arbui, framieç l’edare che cuvierzeve le scusse, a si è tacât a viodi une grumbule saltà fûr adalt adalt; une grumbule che cuasit subit a cjapât le fate di une muse di len, scure e plenis di grispis. Di lì a pôc, come se une vene dal arbul, lungje metris e metris, a ciris di saltâ fûr, al veve començât a cjapà forme il cuarp di une femine altissime, che subit a veve començât a spacolâsi il lunc vistît neri.
– Di Sîs jo soi Le Lungje! – a veve businât cun t’une vôs sgrasaote, che mostrave agns fats almancul di trê numars.
Neancje finide le frase, tal tronc di front a si jere ripetude le sene, c’un di diviers che invezit di saltâ fûr une vecje altissime a jere comparide une femenute picinine tant che un frut di un pâr di agns, ancje se l’etât a jere su par jù le stesse di che altre.
– Di Sîs jo soi Le Curte! – a veve vuicât cheste, movint tor ator i braçs.
– Di Sîs jo soi Le Gruesse!
– Di Sîs jo soi Le Stuarte!
Chês altris dôs vôs a jerin rivadis cuasit insiemit, di dôs altris feminis, ancje chestis vistudis di grumalats neris, vignudis fûr di altris doi arbui. Une a jere dute imberlade, cun t’un braç lunc e un curt, un voli su e un jù, une orele piçule e une grande e vie indenant. Che altre a pareve une femine insinte di une femine insinte, une grum di frapis e ravais di no rivâ adore a viodi la che al començave il cuel e là che finive la panze.
Il sbilf, che intant si ere tirât in bande, al restave a gjoldi il spetacul da la comparizion, che ancje sa lu viodeve ogni mês, nol finive mai di maraveâlu. Par altri, al spietave lis ultimis dôs striis, ch’a no dome a jerin lis plui vecjis, ma ancje lis plui estrosis.
Di fat, come a no volè deludi il lôr unic amiradôr, al jere passât cualchi secont prin che ancje lôr tornassin dal len a le cjâr. La prime a jere stade Le Gobe, che jere saltade fûr dal len rodolant come un balon, vosant il so non come une sfolmenade prin ancjemò di fermâsi. L’ultime, come ch’a jere aromai usade, a jere comparide di un fuee, che si ere intacade a un’altre, e vie indenant a veve cjapât su dutis chês ca jerin lì ator, fin a fâ su une femenute che a viodile no tu i varessis dât un franc, ma che cuant che veve berghelât – Di Sîs jo soi Le Ledrose! – cun t’une vôs ch’a pareve un temporâl, a veve parfin fat colâ par tiere un pâr di çuitis che svualavin li ator.
– Come simpri di sedi la plui braurine, eh! – a i veve dit Le Gobe, tirant il cuel par rivâ a cjalâ par su.
– Ce discors! Soio o no soio la plui vecje?
– E la plui cagone – veve zontât subit daûr Le Curte, cu la so vôs lizere.
– Vêso sintût alc? Isal cualchi gjatut ch’al vai?
Ches altres a vevin ridût dutis insiemit, sgatarant e sgrasaiant. A sameavin une schirie di fantacinis cuant che tornin di messe, e a dî il vêr, chel al jere un moment ch’a vevin vivût pardabon, tancj e tancj agns prin.
A jerin ladis indenant cussì, a tichignâsi, par un pôc, fasìnt murì di ridi il sbilf, che ogni clâr di lune gnove al vignive a sveâlis. Dopo vevin fermât subit, parcè che e jere ore fâ fieste par rinovâ l’incjantesim ch’a lis faseve vivi jenfri il len.
Cussì, di lì fin sul cricâ dal dì, lis sîs striis dal Colio a vevin tacât a balâ e cjantâ, mostrant dut il lor
podê. Le Curte, a si ere rimpinade sui ramaçs plui alts e a saltave di ca e là deventant di volte in volte un uciel diferent. Mo un barbezuan, mo un falcuç, mo une schirie di passarins, mo une di çoris! Le Lungje, invezit fasìnsi verde e zale e lusinte, a si ere strissinade ta la jarbe, fintremai ca jere deventade un madracat di une famee ch’a no esisteve plui di mil e mil agns.
Le Gruesse e Le Stuarte a vevin tacât a zuiâ di bale, tirantsi di ca insom a là insom prin un gneur, dopo un fasan, e zontant a ogni zuiade une bestie diferente, si che l’aiar parsore chel prât a jere dut un svualâ di sghirats e pantianis, di viparis e magnis, di farcs e risaltis. A un ciert pont, parfin di bolps e cenglârs!
Le Gobe e Le Ledrose, invezit, a jerin plui cuietis. Lôr a stavin a cjalâ, sentadis par aiar, trabascjant litaniis in t’un furlan di altris timps, sporc di slâf e di todesc, intant che une nule di ragns e furmiis a i zirave ator, lant fûr e dentri dai vistîts, come a tignîlis su.
E propit lôr dôs a jerin chês che, prin che il scûr al scjampi, a si ritiravin par primis dentri il lôr len, cun che altris che vignivin subit daûr e il bosc, come une poçe dopo il sunsûr di un clap, ch’al tornave prest a cuietâsi.
Comments
-
23 Maggio 2008
…Tal to…:-)
-
23 Maggio 2008
Hoilà, simpri in forme tal ô contâ:-)
-
gelostellato23 Maggio 2008
fin che i mei fan a son pocs ma bunissims 🙂


text:
A Mesa pola Normalización Lingüística e à fat savê che e denunciarà al Consei de Europe il guvier spagnûl par vê violât in plui di une ocasion i dirits ricognossûts cu la Cjarte europeane des lenghis regjonâls o minoritariis. L’episodi plui resint si riferìs al dinei di un contribût al comun di Cambados de bande dal ministeri de transizion ecologjiche par vie che la documentazion e jere stade prontade par galizian. L’ûs de lenghe proprie tai rapuarts cul guvier centrâl al è garantît ancje de Cjarte europeane e, fint in chel, nol veve vût fastidis cun chei altris ministeris. Pe organizazion galiziane il compuartament dal ministeri de transizion ecologjiche, in plui di pandi dispresi pe lenghe proprie de Galizie, al rapresente un tentatîf di ricat intai confronts di ducj chei ents che a pensin di esercitâ il lôr dirit di doprâ il galizian. A Mesa e domande ancje al esecutîf de Galizie (Xunta) di cjapâ une posizion fuarte cuintri dal compuartament dal ministeri.
Internazionalitari
Il blog di Internazionalitari al nas di une trasmission di Radio Onde Furlane e al fevele, cuntun tai nazionalitari, des nazions cence stât e des minorancis nazionâls de Europe.
08/10/21
Galizie: contribûts dineâts di Madrid par vê doprât il galizian
Gales: progjet par rilançâ il galês a Newport
In dì di vuê inte aree urbane di Casnewydd / Newport, dome il 25% de popolazion al è in stât di doprâ cuntune buine paronance il galês. Pe aministrazion comunâl citadine però, ancje a nivel locâl, si à di lavorâ par slargjâ l’ûs de lenghe proprie e contribuî al obietîf gjenerâl di rivâ a un milion di fevelants dentri dal 2050. Par chest e à imbastît un plan di politiche linguistiche decenâl che si propon di incressi la cuantitât e la cualitât intal ûs dal galês. Lis liniis di azion principâls a son trê e a tocjin la educazion, la visibilitât publiche de lenghe e il so pês dentri dal mont dal lavôr. Il stampon dal plan al è cumò al centri di une consultazion publiche inviade ai 27 di Setembar e che si sierarà ai 22 di Novembar. La aministrazion locâl e à intant za tacât a movisi sul plan de istruzion cuntune incressite dai puescj cul galês come lenghe di insegnament. Juste chest mês si à screât une altre scuele che e puarte a cuatri il totâl des primariis a imersion. La prime – e par cumò uniche – secondarie e je stade invezit inviade tal 2017.
Cossovo: tensions e violencis al confin cu la Serbie
A butâ gnove benzine sul fûc des tensions tra lis istituzions cossovanis e la minorance serbe, che e vîf massime te aree setentrionâl de regjon balcaniche, si à la decision dal guvier di Pristina di introdusi l’oblic pai veicui cun targhe serbe di gjavâle cuant che a passin il confin par sostituîle cuntune cossovane. Il proviodiment al va a colpî cuasi dome i membris de minorance serbe che a son la grande maiorance di chei che a àn mieçs imatricolâts in Serbie e che a passin dispès il confin. Par protestâ cuintri di chel che a calcolin un abûs, par diviers dîs a dilunc, disinis di membris de comunitât serbe a àn ocupât e blocât il passaç di confin di Brnjak / Bernjak. Il guvier cossovan al à mandât sul puest i reparts speciâi de polizie statâl. La situazion e à causât diviers incidents. I media locâi a àn segnalât il feriment di trê oms de comunitât serbe che a saressin stâts pacâts de polizie: episodi che cheste ultime e à dineât (ricognossint però che trê personis a son finidis in ospedâl ma cence spiegâ il parcè).
Paîs Catalans: azion a Maiorche pai dirits linguistics te sanitât
Ativiscj de organizazion Plataforma per la Llengua a àn metût in at une azion di proteste coordenade che e à interessât cinc centris sanitaris publics de isule di Maiorche. Plui tal detai, a àn picjât sù pes parêts dai ambulatoris manifescj là che a denuncin la discriminazion de lenghe catalane e lis agressions linguistichis metudis in at cuintri di cui che le fevele. I centris sanitaris tocjâts de iniziative a son chei stes là che diviers citadins a vevin denunciât di jessi stâts vitimis di discriminazion linguistiche par vê doprât il catalan. Il dirit di relazionâsi ancje te lenghe proprie cul personâl sanitari, in plui di jessi un element di fonde par gjoldi di une assistence mediche di cualitât, al è ricognossût par leç ma, chel istès, nol ven simpri garantît.
Paîs Basc: la Audiencia Nacional e siere doi media bascs
A son zaromai dîs agns che ETA e à bandonât in maniere definitive la lote armade e pûr, chel istès, cierts aparâts dal stât spagnûl a van indenant cu la repression cemût che a fasevin cuant che a podevin justificâ lis lôr azions come part de “lote cuintri dal terorisim”. La Audiencia Nacional spagnole – la cort che e puarte indenant il lavôr dal tribunâl speciâl di ete franchiste – e à decretât di sierâ daurman la riviste “Kalera Info” e il sît “Kalera Kalera” che il moviment de çampe indipendentiste Sortu al dediche ai militants bascs impresonâts, aes bataiis legâls che ju interessin e, plui in gjenerâl, ae politiche carcerarie. La decision e je motivade cuntune ipotesi di reât di “esaltazion dal terorisim”, doprade plui voltis propit par atacâ lis iniziativis di solidarietât e informazion dedicadis ai presonîrs politics. Par Sortu la decision dal tribunâl spagnûl no rapresente dome une agression cuintri des ativitâts di un partît politic legâl e cuintri dal dirit di informazion ma ancje un atac al lavôr par costruî une clime di convivence dopo des feridis lassadis dal conflit che al à colpît a dilunc il Paîs Basc. No je la prime volte che la magjistrature spagnole e siere dai mieçs di comunicazion bascs: i câs plui cognossûts a son chei che a àn tocjât i cuotidians “Egunkaria” e “Egin”.
Stât spagnûl: si cîr di slargjâ l’ûs des lenghis propriis in Senât
Il PSOE al à dât la sô poie al esam inte comission pal regolament dal Senât spagnûl di une propueste par mendâ il regolament in maniere di podê doprâ in ducj i lavôrs de aule e des comissions ancje il basc, il catalan e il galizian. Une pussibilitât che, in dì di vuê, e je permetude dome par dibati lis mozions in assemblee plenarie. Il vôt dai socialiscj al jere decisîf par permeti ae propueste di jessi esaminade. La iniziative e veve za la poie di ducj i partîts espression des nazionalitâts minorizadis e di chei de çampe plurâl. Cuintri de propueste a àn cjapât posizion invezit ducj i partîts di diestre – PP, Ciudadanos e Vox – che a contindin che tes istituzions dal stât si à di fevelâ dome par castilian e no in lenghis che a declarin di “no capî”.
Gales: sburt al galês de bande dal grup HSBC
Une des bataiis in vore za di cualchi an in Gales e je chê di vê garantît il rispiet dai dirits linguistics ancje de bande dai grups privâts che a ufrissin servizis di interès public. Ta cheste suaze a jentrin ancje i istitûts di credit che, in plui di cualchi câs, a son stâts al centri di scuintris dûrs cu lis organizazions pe lenghe. Cumò il colòs bancjari HSBC al à fat savê che al ponte a impleâ il galês come prime lenghe in dute la segnaletiche e la cartelonistiche interne e tai materiâi informatîfs a disposizion intes filiâls che al à in Gales. Cheste gnove linie aziendâl e sarà compagnade di percors di formazion a disposizion dai lavoradôrs par che a imparin la lenghe o a miorin il lôr nivel di cognossince de stesse. La direzion dal grup bancjari e à fat savê che a son za une cincuantine i dipendents che a àn profitât di cheste pussibilitât. Propit su lis competencis linguistichis dal personâl si ponte par garantî ai clients che a vuelin doprâ il galês la pussibilitât di fâlu.
Ocitanie: formât il prin Consei Consultîf dal Aranês
Il Consei gjenerâl de Val di Aran – organisim rapresentatîf di cheste valade pirenaiche di lenghe ocitane cjapade dentri te Comunitât autonome de Catalogne – al à metût sù e presentât in maniere uficiâl il Consei Consultîf dal Aranês (Conselh Consultatiu der Aranés). Si trate di un orghin incjariât di studiâ la situazion sociolinguistiche de Val di Aran e di proponi ai organisims politics aranês lis azions che al stime plui utilis par valorizâ e par promovi la varietât ocitane fevelade ta chest teritori. Il Consei al è formât di sîs specialiscj esperts in diviers cjamps leâts al ûs de lenghe e aes politichis linguistichis.
Stât spagnûl: leç sul audiovisîf, lenghis couficiâls penalizadis
Il guvier spagnûl al à in buine sostance escludût lis lenghis couficiâls – o sei basc, catalan e galizian – dal progjet par une leç gjenerâl su la comunicazion audiovisive che e varès di meti ordin intal marcjât des plateformis digjitâls che a ufrissin contignûts audiovisîfs tant che Netflix, Amazon Prime e HBO. Daûr des primis indiscrezions al ven fûr che il test al previôt che il 30% des oparis dal catalic ufiert di chestis plateformis a vedin di jessi di produzion europeane e che la metât di chestis ultimis (o sei il 15% dal totâl) a vedin di jessi produzions par castilian o in altris lenghis dal stât spagnûl. Cundut che si à un riferiment ancje aes lenghis couficiâls, la mancjance di mecanisims specifics di tutele e puartarès cun dute probabilitât a lassâ fûr chestis lenghis a vantaç dal castilian. Il stes al vâl ancje pe part de propueste di leç che e previôt che i servizis di comunicazion audiovisive cun jentradis di passe 50 milions di euros a vedin di invistî un 5% dai lôr vuadagns par oparis di produtôrs indipendents europeans e che almancul il 70% di cheste percentuâl e ledi a chei che a doprin il castilian o lis lenghis uficiâls des Comunitâts autonomis. Intal stampon de leç, duncje, il guvier spagnûl nol à recepît lis propuestis rivadis des Comunitâts autonomis cun lenghe proprie e nol à tignût cont nancje des mobilitazions che a van indenant a cressi par domandâ, in primis a Netflix, di garantî su la sô plateforme digjitâl e tal so catalic ancje basc, catalan e galizian.
Asturiis: model galizian pe uficialitât de lenghe proprie
Intant de prime riunion dai grups parlamentârs su la riforme dal Statût di autonomie des Asturiis, il PSOE – partît che al vuide il guvier in cjarie – al à proponût di cjapâ di model il Statût de Galizie par meti jù la part riferide ae uficialitât de lenghe asturiane. Cuâi sono i passaçs riferîts al galizian che si cjatin inta chel document? Prin di dut si lu definìs lenghe proprie de Comunitât. Po si declare la sô uficialitât, intune cul castilian, e il dirit di ducj i citadins di cognossilu e di doprâlu. Si aferme ancje che nissun al pues jessi discriminât par vie de lenghe doprade e si impegne lis istituzions publichis a garantî l’ûs normâl e uficiâl des lenghis ricognossudis e a promovi la lenghe proprie. Chescj, duncje, i principis che si volarès meti dentri pal asturian inte riforme dal Statût. Dut câs, al à sclarît il president de Comunitât Adrián Barbón, il model galizian al sarà di esempli dome pe scriture dal Statût intant che pe metude in vore dai principis elencâts intal document lis Asturiis a sielzaran un sisteme diferent che si adati ae realtât sociâl e politiche de Comunitât. La uficialitât dal asturian e viôt cuintri sei il PP che Ciudadanos, intant che il partît de estreme diestre Vox no si à nancje presentât ae riunion su la riforme dal Statût.
Irlande: in cressi i fruts che a studiin par gaelic
Il numar di fruts che al frecuente lis primariis gaelichis al va dilunc a cressi te Republiche di Irlande. Un tant al diven sei dal aument de domande di scuelis cul irlandês come lenghe di insegnament de bande dai gjenitôrs, sei di un cambiament inte planificazion dai percors educatîfs de bande dal guvier. Se tal an scolastic 2018-2019 lis scuelis imersivis par gaelic a jerin 247, chest an a son za deventadis 260. Cul gnûf an scolastic, dome te aree di Dublin, lis scuelis gaelichis a son cressudis di cuatri unitâts. Daûr dai ultins dâts disponibii i fruts che a frecuentin cumò lis primariis imersivis par gaelic a son uns 45 mil, come a dî sù par jù il 8% dal totâl. Plui de metât di chescj istitûts si cjate fûr dal Gaeltacht, o sei lis areis là che l’irlandês al è inmò doprât in maniere significative, e al rapresente il model scolastic che al cres di plui.
28/09/21
Stât francês: Castex al promet di difindi il model imersîf
Ai 15 di Setembar il prin ministri francês Jean Castex, intune cul ministri pe educazion Jean-Michel Blanquer e cui deputâts Yannick Kerlogot e Christophe Euzet (autôrs di un rapuart sul insegnament des lenghis minorizadis), si à cjatât in videoconference cui rapresentants dai diviers uficis publics pes lenghis minorizadis e des rêts scolastichis di insegnament imersîf. L’incuintri al veve propit chê di fâ il pont su chest sisteme di insegnament dopo che la cort costituzionâl francese lu à declarât contrari ae Costituzion republicane. Pal prin ministri l’insegnament imersîf al è necessari pes lenghis minorizadis e si à impegnât a dâ fûr in curt une circolâr là che si fissin i elements par garantî la sô continuazion. Al à ancje fat savê che si metarà sù un organisim di conciertazion interministeriâl permanent su lis lenghis minorizadis dipendent in maniere direte dal so ufici par frontâ cun regolaritât chest teme. I impegns di Castex a àn cuietât un tic la clime ma, prime di declarâsi sodisfats, i rapresentants des rêts scolastichis a imersion a spietin di viodi i contignûts de circolâr. No sin disponibii – a disin – a fâ nissun pas indaûr rispiet al sisteme di insegnament doprât inta chescj agns.
Paîs Basc: sprlungjât l’acuardi jenfri CAB e Euskaltzaindia
Il guvier de Comunitât Autonome Basche e chei des trê provinciis che lu componin (Araba, Bizkaia e Gipuzkoa) a àn rignuvît la convenzion cu la academie de lenghe basche Euskaltzaindia che e regole la colaborazion tra i cinc sogjets e e imbastìs la programazion dai obietîfs principâi pal studi e pe difusion dal euskara. L’acuardi al cuvierç cuatri agns, dal 2021 al 2024, e al puarte indenant une colaborazion inviade ancjemò tal 2000. Tra i obietîfs de convenzion si à ancje chel di infuartî lis ativitâts de academie sul plan de difusion sociâl de lenghe basche. L’acuardi al met a disposizion di Euskaltzaindia un finanziament plurienâl che al è tor dai 7 milions di euros.
Aragon: atac ai organisims di politiche linguistiche
Intai ultins agns lis autoritâts dal Aragon a vevin cressût lis ativitâts par tutelâ e par promovi lis lenghis propriis ma il Parlament locâl al à votât a pro di une misure che e va juste te direzion contrarie. La Assemblee e à di fat poiât a maiorance une propueste fate indenant di Vox, il partît de estreme diestre spagnoliste, par eliminâ la direzion gjenerâl di politiche linguistiche dal guvier dal Aragon, l’Istitût Aragonês pal Catalan e l’Istitût pal Aragonês. La uniche oposizion fuarte a cheste linie e je rivade dai rapresentants de federazion locâl di Podemos / Podèm. La asse de diestre spagnoliste pes lenghis propriis si le à viodude a clâr propit intant dal intervent di un dai deputâts di Podemos / Podèm, Nacho Escartin. Cuant che, in plui che par castilian, al à fevelât ancje par aragonês e par catalan, i parlamentârs dal PP i àn vosât cuintri e chei di Vox a son jessûts de Aule.
Cornualie: ai 9 di Otubar manifestazion pal autoguvier
Il gnûf moviment pe autodeterminazion de Cornualie – All Under One Banner Kernow – al à invidât la popolazion di cheste piçule nazion celtiche a manifestâ ai 9 di Otubar par domandâ l’autoguvier. Intal 2014 lis istituzions britanichis a àn ricognossût i cornics tant che minorance nazionâl ma cheste iniziative e à vût cualchi efiet, e ancje chel limitât, dome sul plan linguistic. Il Consei de Cornualie al à une funzion rapresentative e cualchi competence esecutive ma no legjislative. La iniziative e vûl duncje sburtâ il guvier britanic a ricognossi formis di autoguvier che a ledin daûr dai esemplis di Gales e Scozie.


text:
Fûc
Il fûc al è une forme di combustion. La peraule fûc par solit si la dopre par chê cumbinazion di sflandôr di lûs cuntun grum di calôr che al ven fûr cuant che un svelt procès di ossidazion esotermiche di gas combustibil al ven fûr di un carburant. Lis flamis a son un cuarp gassôs che al lasse vignî fûr calôr e lusôr. Il fûc a si impie cuant che un carburant al è sogjet a calôr o altre forme di energjie, ad esempli un fulminant, e al è alimentât di une scjarie di calôr, fin cuant che dut il carburant combustibil a nol è stât doprât. Tignî sot control il fûc par produsi lusôr e calôr e je stade une da lis plui grandis cognossincis imparadis dal gjenar uman. Il savê, midiant dal fûc vê lusôr e calôr, al à rindût pussibil migrâ viers un clime plui frêt e al à dât ai umigns la pussibilitât di cuei. I segnai fats cul fûc e cul fum, a son stâts un dai prins mûts di doprâlu tant che mieç di comunicazion. Il fûc al à rindût pussibile la metalurgjie. La archeologjie e mostre che i antenâts dal om moderni come l'Homo erectus a samearessin vê imparât a doprâ il fûc su par ju 790.000 agns indaûr. Il control dal fûc al proviôt trê scjalins: la sô conservazion, il traspuart e la produzion. Si pense che il lâ di un scjalin a di chel altri al vedi compuartât miârs di agns. Al dì di vuê lis aplicazions dal fûc a son tantis sore di chel di font di energjie, par esempli al è doprât pal fum, o tant che arme. In Friûl i fûcs a vegnin doprâts ancje in maniere rituâl intal pignarûl e cun lis cidulis. Il fûc tradizionâl de cjase al jere il fogolâr o il spolert a lens.


text:
Mugle
Dal antîc insediament fortificât di Mugle Viere, di origjin romane (par culì, di fat, e passave la vie Flavie che di Triest e menave a Pole), e reste vuê dome cualchi olme de cente dal cjistiel, cu la puarte di Levant e une part di chê di Sant Uldarì, e la basiliche romaniche di Sante Marie Assunte. Il borc medievâl, tal periodi che al fo sotan dal domini patriarcjâl, si disvilupà massime ator dal puart. L'at di donazion che il re di Italie Lotari al promulgà, daspò de ocupazion de Istrie, par assegnâ la possidence di Mugle al patriarcje di Aquilee, inviant cussì la afermazion dal domini patriarcjâl inte citât, al è dal an 931. Implicât in cetantis vicendis di vuere, come tal an 1354, in ocasion dal atac de bande de flote di Gjenue, tal 1420 al passà sot dal domini de Serenissime lant daûr, di chê volte, intune cun dute la interie istriane, al destin de Republiche di Vignesie. Espression de culture veneziane a son il palaç dal Municipi dal secul XV, il Domo dal 1263 e la gleseute di Sant Francesc, che e je dal Cuatricent.


text:
Ce isal SUNS EUROPE?
SUNS EUROPE al è un festival des arts intes lenghis minorizadis de Europe che si tignarà a Udin e in altris lûcs dal Friûl tra i 17 di Lui e i 22 di Avost dal 2021.
Il festival al à chê di presentâ lis miôr produzions artistichis in lenghe minorizade, massime chês che a son espression de contemporaneitât, e al cjape dentri musiche, cine e leterature.
Suns Europe al è inmaneât de cooperative Informazione Friulana / Radio Onde Furlane cu la poie finanziarie de Regjon Autonome Friûl – Vignesie Julie, de ARLeF – Agjenzie Regjonâl pe Lenghe Furlane e de Fondazione Friuli, e cu la colaborazion dal Comun di Udin e di altris realtâts publichis e privadis locâls e internazionâls.
A cui si indrecial il bant?
Il bant al inten dome la sezion musicâl dal festival e si indrece ai grups e ai autôrs che la lôr produzion e je intune des lenghis minorizadis ametudis.
A puedin partecipâ ducj i artiscj espression di comunitâts linguistichis minorizadis de Europe (dome te sô dimension fisiche) intindudis daûr de definizion dal articul 1 de Cjarte europeane des lenghis regjonâls o minoritariis*.
*ARTICul 1 de Cjarte europeane des lenghis regjonâls o minoritariis
- a) cun «lenghis regjonâls o minoritariis» si intindin lis lenghis dopradis storichementri sul teritori di un Stât dai citadins di chel stes Stât che a formin un grup plui piçul par numar rispiet al rest de popolazion statâl; e diviersis de(s) lenghe(is) uficiâl(s) dal Stât;
cheste espression no cjape dentri lis varietâts de(s) lenghe(is) uficiâl(s) dal Stât e nancje lis lenghis dai migrants;
- b) cun «teritori là che si dopre une lenghe regjonâl o minoritarie» si intint la aree gjeografiche là che cheste lenghe e je espression di un numar di personis che al justifiche l’ûs di diviersis misuris di protezion e di promozion previodudis di cheste Cjarte;
- c) cun «lenghis no teritoriâls» si intindin lis lenghis dopradis di un pôcs di citadins dal Stât che a son diferentis de(s) lenghe(is) doprade(is) dal rest de popolazion statâl ma che, cundut che storichementri a son dopradis sul teritori dal Stât, no si pues leâlis a di une aree gjeografiche specifiche di chest ultin.
Cemût si fasial par partecipâ?
Par partecipâ si à di compilâ il modul disponibil in rêt dentri dai 6 di Jugn dal 2021. Il modul si lu cjate alì de direzion www.sunseurope.com e al à di jessi compagnât dai materiâi seguitîfs:
- curriculum dal grup / artist in formât pdf;
- foto dal grup / artist in formât jpeg cun risoluzion alte;
• doi tocs musicâi in formât mp3;
- test des cjançons in lenghe origjinâl cu lis traduzions par inglês in formât word;
- liberatorie par doprâ i dâts daûr di ce che si specifiche te informative di pueste che si cjate sul sît internet dal festival.
Ce carateristichis àno di vê i elaborâts?
Suns Europe al è un festival che al valorize lis miôr produzions dal dì di vuê intes lenghis minorizadis e duncje, ancje la sezion musicâl, si propon di meti in evidence lis produzions calcoladis di plui origjinâls e inovativis.
Cemût vegnie fate la selezion?
I artiscj a saran selezionâts dal comitât artistic di Suns Europe.
Se dal câs, la organizazion e pues selezionâ altris partecipants ancje fûr di chest bant.
La selezion e sarà fate dentri dai 15 di Jugn dal 2021. Po, vie pueste eletroniche, si proviodarà a visâ dai risultâts ducj chei che a àn partecipât al bant.
Ce aial di savê cui che al parteciparà al festival?
I artiscj selezionâts a saran invidâts a partecipâ al festival par sunâ dal vîf i lôr tocs intant de serade centrâl dal festival intune cun altris musiciscj o pûr a saran i protagoniscj principâi di altris concierts in program inte suaze de manifestazion. I artiscj a varan di presentâ une cerce de lôr produzion musicâl. Il dulà e il cemût che si davuelzaran chestis esibizions si larà a decidilu daûr des disponibilitâts dai artiscj e des dibisugnis logjistichis e organizativis.
Tal moment che a confermin la lôr iscrizion, i artiscj a varan di dâ la disponibilitât di ducj i membris dal grup a viazâ, se lis cundizions sanitariis e di sigurece lu permetaran, jenfri i 15 di Lui e i 24 di Avost dal 2021.
Cun di plui, i si domandarà di podê doprâ lis cjançons che a proponin sei par promovi la manifestazion, sei tal câs che si fasin dai materiâi omaç.
Lis spesis di viaç, di alozament e pal mangjâ dai artiscj selezionâts a son a caric de organizazion.
VARIAZIONS e situazion sanitarie
Daûr de situazion epidemiologjiche gjenerâl e des misuris in vore ta chê dade par fâi cuintri ae crisi sanitarie, al sarà pussibil che si vedi di cambiâ datis e lûcs dai apontaments.
Tal câs che si vedi di mudâ il lûc o la date de manifestazion, ducj i artiscj selezionâts a saran visâts par timp de organizazion. Chel istès si lu fasarà tal câs che si vedin altris variazions significativis.
Su la fonde des regulis sanitariis in vore, ai ospits selezionâts si podarà domandâi di fâ un tampon PCR SARS-CoV2 tes 48 oris prime di partî.
CONTATS
Par cualsisei domande, sclariment o informazion baste scrivi ae direzion di pueste eletroniche info@sunseurope.com


text:
Nas’sude a Rome, cres’sude a l’Acuile e di cualchi an trasferide a Udin, e je ghitariste autodidate, diplomade in cjant jazz. E à incidût il prin disc tal 2018, metint insiemi l’amôr par folk, il blues e il jazz cul pop. E je stade vôs soliste tai spetacui Sciuscià ed altre storie e Un incontro tra Cinema e Teatro cun Davide Cavuti e Michele Placido, regjistrant le cjançon Rosamunda te colone sonore dal film Itaker di toni Tarupia, cun Michele Placido e Francesco Scianna.
Formazion:
Miriam Foresti – vôs;
Alan Malusà Magno – struments a cuardis;
Emanuel Donadelli – batarie, percussions;
Francesco Deluisa – piano;
Matteo Mosolo – cuintribàs


text:
CULTURA, TERRITORIO E PUBBLICO IN FRIULI – Dagli anni Cinquanta alla fine del Novecento
€ 10,00
79 disponibili
BREVE DESCRIZIONE
CULTURE, TERITORI E PUBLIC IN FRIÛL dai agns cincuante ae fin dal Nûfcent – Ats di cunvigne
TESTO BILINGUE FRIULANO/ITALIANO
La crisi de vite sociâl e politiche dal dì di vuê e domande una presince e une fuarce critiche che nus ven dome de culture. Cuintri de dispersion e de pierdite de memorie storiche e culturâl, l’Associazion ADASTRACULTURA si impegne a riproponi i temis fondatîfs dibatûts intal secul a pene passât, di sigûr no par nostalgjie, ma pe convinzion che tant di ce che al è stât elaborât des singulis personalitâts o dai grups o moviments che a operavin sul teritori par dut il periodi cjapât in considerazion, al puedi judâ a interpretâ il timp di vuê, sticâ riflessions e confronts, furnî documens e struments utii par rivâ a elaborâ robis gnovis. L’Associazion ADASTRACULTURA si propon di davuelzi in particolâr cheste ultime funzion, come tipiche dal metodi di lavôr dal scritôr e artist Tito Maniacco, che a lui la asociazion e je intitulade. La sô vision poliprospetiche, la ricercje costante dal confront cun altris culturis, il so refudâ il conformisim e il banâl a son i tiermins di riferiment par ogni lavôr che al sei promovût intal so non.
Descrizione
L’attuale crisi della vita sociale e politica richiede presenza e una forza critica che solo la cultura può fornire. Contro la dispersione e la perdita di memoria storica e culturale, l’Associazione ADASTRACULTURA si impegna a riproporre i temi fondanti dibattuti nel corso del secolo appena trascorso, certo non per nostalgia, ma per la convinzione che molto di quanto è stato elaborato dalle singole personalità o dai gruppi o movimenti attivi nel territorio per tutto il periodo considerato possa aiutare nell’interpretazione dell’oggi, stimolare riflessioni e confronti, fornire documenti e strumenti utili ad ulteriori elaborazioni. L’Associazione si propone di svolgere in particolare quest’ultima funzione, come tipica del metodo di lavoro dello scrittore ed artista Tito Maniacco, cui è intitolata. La sua visione poliprospettica, la ricerca costante del confronto con altre culture, il rifiuto del conformismo e dell’ovvio sono i termini di riferimento per ogni lavoro promosso in suo nome.
Marina Giovannelli (Presidente ADASTRACULTURA)
Recensioni
Ancora non ci sono recensioni.
Be the first to review “CULTURA, TERRITORIO E PUBBLICO IN FRIULI – Dagli anni Cinquanta alla fine del Novecento” Annulla risposta
Ti potrebbe interessare…
-
EROINE DEL MITO. Figurazioni
A cura di Marina Giovannelli
Chi può dire che donna sia stata veramente Elena di Troia? Chi fu testimone del sacrificio di Alcesti? A chi risponde tragicamente la fanciulla Eco? E Circe, fu davvero perfida incantatrice?
Queste e altre “eroine”, pensate in epoche imprecisate del più lontano passato, sono state raccontate in diverse varianti, assumendo di volta in volta caratteristiche rispondenti ai tempi della storia e dell’immaginazione, ai luoghi della geografia e della psiche. Si tratta di “miti letterari”, che continuano a interrogare le profondità della natura umana e a confermarne l’infinita capacità di narrazione. Non “miti originari”, dunque, ma interpretazioni e interpretazioni di interpretazioni, sempre vitali, sempre contemporanee, poiché l’oscuro nucleo primitivo include il superamento di antinomie rigidamente razionali e dà spazio alle sfumature più recondite e imprevedibili del dispiegarsi delle passioni, proponendole alla capacità ordinatrice della parola.
-
FIABESCA storie di donnole, galline, briganti e regine rivisitate
La fiaba non è la vita, ma ne custodisce la speranza, proprio per chi si trova nella situazione più disperata.
La nostra civiltà, per chi la consideri oltre la superficie illusoriamente rassicurante, non è meno misteriosa del bosco, e il nostro inconscio, dove affondano le loro radici di senso le fiabe, somma i misteri dei boschi, degli oceani e delle città. Tanto ignoti a noi stessi, non meno che agli altri, possiamo però raccontare, come le Autrici di queste fiabe, e, attingendo al sogno a occhi chiusi o a occhi aperti, tracciamo vie possibili proprio dove non sembrano esistere. Così a una storia segue un’altra storia, che essendo nuova porta in sé le tracce delle storie passate, e immaginando il futuro lo invita a illuminare il presente.
Dalla postfazione di Adalinda Gasparini
-
GLI ANNI DIFFICILI
Amori, solitudini, amicizia, utopia, delusioni, nascite e rinascite nella storia di cinque giovani donne alla ricerca di sé.
Sono gli anni Settanta, in un Friuli tradizionalista e bigotto dove il delinearsi di una nuova soggettività femminile e la “rivoluzione” dei costumi hanno terremotato le esistenze più del concreto sisma del ’76.
-
NIENTE COME PRIMA
Il passaggio del ’68 tra storia e memoria
Risuonano voci di donne, ciascuna nella propria singolare e differenziata unicità, a riprova che la differenza di genere incrocia molteplici differenze: appartenenze generazionali e sociali, luoghi e percorsi di elaborazione. Comune a tutte è invece la ricerca di quella libertà che significa possibilità di raccontare un romanzo di formazione femminile non più a senso unico ma articolato nelle più varie direzioni pensabili.
libri correlati
-
CUATRI STAGJONS DAL AN – Contis de disincressite
Tal cuadri modest, magari cussì no, de leterature furlane in prose, la plui part dai autôrs e somee che si vebi fermade tal revoc dal passât, dispès cu la nostalgjie di une civiltât dulà che i valôrs fondamentâi e condividûts a son lâts pierdûts par simpri. Masse voltis la realtât storiche e ven sacrificade par dâi spazi a une mitologjie che e sglonfi la nestre braùre, cence contradizions, miseriis fisichis e mentâls, injustiziis. Tal stes timp, dut chest al à fluscât il voli viers il Friûl di vuê, viers lis sôs dinamichis economichis e sociâls, i moviments migratoris, lis inovazions tecnologjichis, i procès interculturâi. Cussì, no si rive a viodilu cuntune prospetive di incressite e di trasformazion dulà che la lenghe di chenti e cjati une sô colocazion che no vebi di murî parie cu la disparide dal mont contadin…
-
DINDARINE DINDARONE + CD
Chest al è un piçul viaç jenfri i sunôrs presints inte nestre regjon siore di lenghis e culturis diferentis, jenfri lis ninenanis, lis tiriteris, lis filastrocjis che dulinvie i agns a àn compagnât frututis e frututs intai siums e intai zûcs e che a son testemoneancis di une memorie che par fortune no si è ancjemò sfantade dal dut.
Questo è un piccolo viaggio dentro i suoni presenti nella nostra regione ricca di lingue e culture differenti, fra le ninne nanne, le tiritere, le filastrocche che nel corso degli anni hanno accompagnato bambine e bambini nei sonni/sogni e nei giochi e che sono testimonianze di una memoria che per fortuna non si è ancora persa del tutto.
Ilustrazions di Federica Pagnucco
-
LA BANCIA DA LI’ PERAULIS PIARDUDIS
Collana Discanto – numero 13
La panchina delle parole perdute affiora e riaffiora: cornice ineludibile, anche quando la sua presenza è solo postulata, collante, garanzia per la raccolta di unità, poemetto con la galleria dei suoi destini dolenti, inventario di esistenze grame, che la bancia, con funzioni e inquadrature che non sempre collimano, rende tangibili.
-
DON CHISCIOTTE
Il Teatro Incerto nus propon il so Don Chisciotte stralunât e in marilenghe, zuiant dentri e fûr dal test, domandantsi cui che al sei, vuê, il nobil cavalîr. Il grup, dopo vê presentât il Don Chisciotte ai fantats che a frecuentin lis scuelis mediis, al torne sul test di Cervantes intune esilarante riscriture par adults che, intal stîl des comediis de compagnie, al met adun une comicitât fulminante e moments di riflession.
-
IL CJÂF DAI FURLANS
Il cjâf dai furlans di Franc Fari al è stât il prin vêr libri sientific scrit par furlan ma al sarès un libri fondamentâl in cualsisei lenghe. Chest parcè che al presente, intun lengaç precîs ma comprensibil, i principâi risultâts di une sience zovine, la neurolinguistiche, che e sta deventant simpri plui fondamentâl par capî l’umanitât.
AL MOMENTO NON DISPONIBILE!
-
DIZIONARI ILUSTRÂT
Chest dizionari al è nassût tant che materiâl didatic in cors di furlan di nivel base: al è stât fat par cui che si svicine al furlan e che al cîr di slargjâ il sô vocabolari doprant ilustrazions semplicis, fintremai di fate diletantistiche, ma imediadis. In cheste maniere si è volût meti adun un imprest che al judi a imparâ lis peraulis leantlis dretis ai concets e cence passâ par mieç di une altre lenghe, duncje l’aprendiment al rive plui insot e, tal moment di capî o di fevelâ, la paronance su lis peraulis e je plui svelte e naturâl.


text:
Joibe 28 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Res 2
Cjapitul 5
Liseu al vuarìs Naaman de levre
5 1 Naaman, sorestant dai soldâts dal re di Aram, al jere un om une vore puartât e scoltât dal so paron, parcè che al jere midiant di lui che il Signôr ur veve dade la vitorie ai arameus. Chest om però al veve la levre. 2 I arameus, jessûts fûr par rafâ ce ch’a cjatavin, a vevin puartade vie de tiere di Israel une zovine che dopo e jere lade a servî la femine di Naaman. 3 I disè a la sô parone: “Se il gno paron al les dal profete di Samarie, sigûr che chel lu deliberarès de levre”. 4 Naaman al lè a contâi al so paron: “La frute ch’e ven de tiere di Israel mi à dit cussì e cussì”. 5 I rispuindè il re di Aram: “Va alore! i mandarai une letare al re di Israel”. Naaman al partì, puartant daûrsi dîs talents d’arint, sismil siclis d’aur e dîs vistîts di lusso. 6 I presentà al re di Israel la letare, butade jù cussì: “Tal stes fratimp che ti rivarà cheste letare, ti mandi ancje il gno famei Naaman, par che tu lu deliberis de sô levre”. 7 Lete la letare, il re di Israel si sbregà i vistîts e al disè: “No soi migo un diu jo, di podê dâ la muart e la vite! E cemût chel chi mi mandial un levrôs par che lu deliberi de levre? Cumò si rindês cont ch’al cîr fûr un rimpin dome par cavilâ!”.
8 Ma cuant che Liseu al vignì a savê che il re di Israel si veve sbregâts i vistîts, i mandà a dîi al re: “Parcè po âstu sbregât i vistîts? Ch’al vegni di me e al savarà ch’and è un profete in Israel!”. 9 Naaman al rivà cui siei cjavai e cul so cjar e si fermà su la puarte de cjase di Liseu. 10 Liseu i mandà un mes a dîi: “Va a bagnâti siet voltis tal Gjordan e la tô cjar e deventarà monde”. 11 Naaman, disdegnât, al partì disint: “O vevi scrupulât: Sigûr ch’al saltarà fûr e si presentarà di persone, po al prearà il non dal Signôr so Diu, al tocjarà cu la man la part malade e al smondearà la part cu la levre. 12 I flums di Damasc, l’Abane e il Parpar, no valino plui che no dutis lis aghis di Israel? No podaressio lâ a bagnâmi là jù e saltâ fûr smondeât?”. Al voltà il cjar e al partì ch’al jere fûr di sè. 13 I siei fameis però i lerin dongje e i fevelarin cussì: “Pari gno, se il profete ti ves ordenât alc di intrigôs, no lu varessistu fat? No isal miôr che ti vedi dit: Bagniti e tu sarâs smondeât?” 14 Alore al dismontà jù e si lavà siet voltis tal Gjordan daûr de peraule di Liseu: la sô cjar e deventà tanche la cjar di un frutin.
15 Al tornà di Liseu cun dute la sô scorte, al jentrà, si butà denant di lui e i disè: “Sì, cumò o sai che no ’nd è altri Diu in dut il mont fûr che in Israel! Acete, par plasê, un regâl dal to famei”. 16 Ma Liseu i rispuindè: “Vêr come ch’al è vîf il Signôr, che jo o soi denant di lui, no cjolarai nuie di te”. Naaman al insistè ch’al acetàs, ma lui nol volè savênt. 17 Alore Naaman i disè: “Za ch’al è no, lasse che si dedi al to famei chel tant di tiere di podê cjamâ doi mui, parcè che il to famei no ur ufrissarà plui ni olocaust ni sacrifici a dius diferents, ma dome al Signôr. 18 Dome che il Signôr i perdoni chest al to famei: cuant che il gno paron al va tal templi di Rimon par adorâ, si poe sul gno braç e jo m’ingenogli tal templi di Rimon cuant che s’ingenogle lui; che il Signôr i perdoni cheste azion al to famei!”. 19 Liseu i rispuindè: “Va in pâs”, e Naaman si slontanà un biel toc di strade.
La brame dal famei di Liseu
20 Ghecazi, il famei di Liseu, al pensà: “Il gno paron al à sparagnât Naaman, chest arameu, no acetant ce che lui i veve ufrît. Vêr come che il Signôr al è vîf, i côr daûrji e o cjaparai di sigûr alc”. 21 E di fat Ghecazi i lè daûrji a Naaman. Cuant che Naaman lu viodè che i coreve daûr, al dismontà dal cjar par lâi incuintri e i domandà: “Dut ben?”. 22 “Benon! – i rispuindè chel altri –. Il gno paron mi à mandât a dîti: Mi stan rivant doi z ovins de mont di Efraim, fîs di profetis. Dàmi par lôr, par plasê, un talent d’arint e doi vistîts di fieste”. 23 Dissal Naaman: “Ch’al aceti doi talents”, e al tignì dûr. Al peà i doi talents d’arint in doi sacs, cui doi vistîts di fieste, e ju consegnà a doi dai siei fameis, che ju puartarin denant di Ghecazi. 24 Cuant che al rivà al Ofel, ur ai cjolè des lôr mans e ju metè in cjase; po al mandà vie i oms, che s’int lerin. 25 Cuant che si presentà denant dal so paron, Liseu i domandà: “Dontri venstu po, Ghecazi?”. I rispuindè: “Il to famei nol à stât inniò”. 26 Ma Liseu i disè: “Il gno cûr no jerial presint cuant che cualchidun al è dismontât dal so cjar par vignîti incuintri? Cumò tu âs vût l’arint e tu puedis comprâ parie zardins, ulivârs e vignâi, besteam minût e grant, fameis e siervis. 27 Ma però la levre di Naaman si tacarà tor di te e de tô dissendence par simpri”. E Ghecazi si slontanà di lui candit come la nêf par vie de levre.
Notis:
- 5,1 - Il Signôr al è Diu di dut il mont e di ducj i popui e duncje al rêç il distin dai popui ancje fûr di Israel. La “levre” di Naaman salacor e jere dome une malatie de piel e no une vere levre. Senò nol varès podût vê nissun rapuart sociâl (Lv 13,1).
- 5,5 - Il re di Aram al veve di jessi Ben-Adad (1 Re 20,1). Il re al imagjinave Liseu come un strolic di palaç; par chel al pense ai regâi.
- 5,17 - Si varès di concludi che Naaman si è convertît al Signôr. I antîcs a crodevin tun leam fuart fra la divinitât e la regjon o tiere là che le adoravin.
- 5,18 - Rimon (Za 12, 11) al è un altri non dal diu Adad, preât come diu dal burlaç.
- 5,19 - Liseu al scuse chest segnâl esteriôr di idolatrie.
- 5,24 - L’Ofel al jere ancje la culine orientâl di Gjerusalem. Si trate dal çuc rinfuarçât là che il re al veve il so palaç.


text:
29 giugno 2009
Michael Jackson
Par fevelâ si varès di cognossi.
Dal sigûr l'artist nol à bisugne di presentazions e, ancje se jo no soi mai stât un so fan, tantis sôs cjançons tornadis a scoltâ ta chescj dîs, no mi sunavin gnovis.
Ma forsit, di un artist tant cognossût si sa pardabon pôc, come om.
Tra dut ce che al è stât dit, mi à fat tante impression il drame di un frut che nol à vivût di frut, cressût simpri sot des lûs dal spetacul. E chel zovin che al à sfondât, cuant che tancj de sô etât massime vuê a àn cif&çaf a rivâ a la fin dal mês?... Viodût di di fûr al veve dut, ma dentri? Mi à fat tant dûl provâ dome a imagjinâ il torment interiôr di un om che nol à mai vivude une vite sô, condizionât de famee (e di ce che o ai capît, massime dal pari), ma un eterni spetacul. Un om che al veve cirût di deventâ ce che nol jere, dineant lis sôs lidrîs trasformant il so aspiet par scjampâ. No ai voie nancje di comentâ i fats di cronache judiziarie. E a la fin, il tragjic balet dai numars al à fat capî che ancje la sigurece economiche no jere plui tant "sigure"...
Cumò il torment al è finît, forsit. Ma, come che o disevi, par fevelâ si varès di cognossi.
Cussì o preferìs tasê e impiâ la radio... une robe però mi sint di dî cun sigurece: se un artist al à di provocâ emozion, scoltant cheste o soi convint che lui lu è stât, e ancje grant.
Recuie.
Michael Jackson - Heal The World
Dal sigûr l'artist nol à bisugne di presentazions e, ancje se jo no soi mai stât un so fan, tantis sôs cjançons tornadis a scoltâ ta chescj dîs, no mi sunavin gnovis.
Ma forsit, di un artist tant cognossût si sa pardabon pôc, come om.
Tra dut ce che al è stât dit, mi à fat tante impression il drame di un frut che nol à vivût di frut, cressût simpri sot des lûs dal spetacul. E chel zovin che al à sfondât, cuant che tancj de sô etât massime vuê a àn cif&çaf a rivâ a la fin dal mês?... Viodût di di fûr al veve dut, ma dentri? Mi à fat tant dûl provâ dome a imagjinâ il torment interiôr di un om che nol à mai vivude une vite sô, condizionât de famee (e di ce che o ai capît, massime dal pari), ma un eterni spetacul. Un om che al veve cirût di deventâ ce che nol jere, dineant lis sôs lidrîs trasformant il so aspiet par scjampâ. No ai voie nancje di comentâ i fats di cronache judiziarie. E a la fin, il tragjic balet dai numars al à fat capî che ancje la sigurece economiche no jere plui tant "sigure"...
Cumò il torment al è finît, forsit. Ma, come che o disevi, par fevelâ si varès di cognossi.
Cussì o preferìs tasê e impiâ la radio... une robe però mi sint di dî cun sigurece: se un artist al à di provocâ emozion, scoltant cheste o soi convint che lui lu è stât, e ancje grant.
Recuie.
Michael Jackson - Heal The World
26 giugno 2009
Marta Copetti di Colonia Caroya
Par tancj Marta Copetti e je une vôs: la vôs de trasmission "Fuarce Furlans" di Radio FM Comunicar di Colonia Caroya.
E ancje jo le ai cognossude pe prime volte grazie a la radio: o ai ancje vût il plasê di jessi so ospit cualchi volte, midiant di une telefonade o di un colegament skype che di fat ti anulin la distance tra il Friûl e la Argjentine.
Ma il plasê plui grant al è chel che o ai vût fevelanti di persone e danti la man stant che Marta e je in Friûl par cualchi dì inmò e si sin cjatâts. I ai regalât une copie dal ultin numar de Patrie dal Friûl e cualchi libri di pre Antoni Beline par che ju puarti te lôr biblioteche pai Furlans di Colonia Caroya.
No finarai mai di dâmi di maravee a pensâ che di là dal Atlantic e je une comunitât che, pe plui part, no à mai viodût il Friûl (par esempli, il nono di Marta al è rivât in Argjentine che al jere inmò frut tal 1879.), ma e continue a fevelâ par furlan cun braure... e pensâ invezit che achì a son furlans che a àn scuasit vergogne...
O saludi cun afiet Claudio e no dome chei di Colonia Caroya, ma i Furlans di dute la Argjentine e di dute la diaspore de emigrazion che ju à puartâts par ogni cjanton dal mont.
25 giugno 2009
Il Diari
Ve ca la cuviertine dal cuindisinâl Il Diari.
24 giugno 2009
Il mitic Aldo Rossi
Ve ca il gnûf video di Alduti! Masse fuart!
23 giugno 2009
Cuasi il 70% al domande il furlan a scuele
Po ben, se chei che a continuin a bati cuintri dal furlan si fermassin a resonâ cjalant i numar, si inacuarzaressin che nol covente vuacâ tant: l'ufici scolastic regjonâl al à comunicât che il 64% des fameis a domandin di insegnâ il furlan a scuele. Lait a lei ancje l'intervent di Valcic sul Gazzettino
A chest proposit us segnali che sul setemanâl IL FRIULI al è un scandai che us invidi a votâ: fasìnsi sintî ben (fracait chi par votâ)!
E par cui che si fos dismenteât, us linki ancje il speciâl de Patrie Otubar 2008 dedicât a la scuele fracait chi.
A chest proposit us segnali che sul setemanâl IL FRIULI al è un scandai che us invidi a votâ: fasìnsi sintî ben (fracait chi par votâ)!
22 giugno 2009
Il diari di Bobby Sands
Vuê o ai voie di ringraziâ Carli Pup che mi à fat cognossi miôr Bobby Sands.
Di fat us segnali e us consei ancje a voaltris cheste publicazion curade di Carli "Il diari di Bobby Sands", edizions Kappavu.
Par jessi precîs no si trade dome de traduzion furlane dal militant republican irlandês, ma ancje un biel struc di storie su la Irlande.
Une pagjine interessante di storie resinte inmò pôc cognossude, pardabon emozionante.
Cun di plui, lis pagjinis dal diari a comunichin dute la dramaticitât, ma ancje la dignitât e la braure di un om muart pai siei ideâi e pe libertât dal so popul.
Une vore biele la conte che e siere il libri e che e fevele di une lodule, tant che simbul di libertât.
Di fat us segnali e us consei ancje a voaltris cheste publicazion curade di Carli "Il diari di Bobby Sands", edizions Kappavu.
Par jessi precîs no si trade dome de traduzion furlane dal militant republican irlandês, ma ancje un biel struc di storie su la Irlande.
Une pagjine interessante di storie resinte inmò pôc cognossude, pardabon emozionante.
Cun di plui, lis pagjinis dal diari a comunichin dute la dramaticitât, ma ancje la dignitât e la braure di un om muart pai siei ideâi e pe libertât dal so popul.
Une vore biele la conte che e siere il libri e che e fevele di une lodule, tant che simbul di libertât.
21 giugno 2009
La Patrie dal Friûl di Jugn
E je jessude la Patrie dal Friûl di Jugn. Un grazie a Dj Tubet che nus regale no dome une biele interviste, ma ancje il spot esclusîf che o podês scoltâ tal video che o cjatais chi sot.
20 giugno 2009
Frank Spada
Chê altre dì o ai fat un salt te Ostarie leterarie plui fuarte de blogosfere.
Intant che o ziravi pai taulins di Contecurte e i ordenavi di bevi al ustîr, o ai viodût tun cjanton un siorut che al scriveve. Al à alçât il cjâf un lamp, mi à cjalât, no mi à dit nuie e dopo al à continuât a fâ i siei fats tornant a scrivi sul so cuadernut. A la fin, che no vevi nancje bevût dut il gno Chinotto, si è cjapât sù e al è lât.
I ai domandât al ustîr cui che al jere, ma nol à volût dîmi.
Vuê o rivi a cjase e o vierç la pueste eletroniche e ce ti cjatio? Une mail di chel siorut: al jere Frank Spada (te foto, di zovin).
Intant che o ziravi pai taulins di Contecurte e i ordenavi di bevi al ustîr, o ai viodût tun cjanton un siorut che al scriveve. Al à alçât il cjâf un lamp, mi à cjalât, no mi à dit nuie e dopo al à continuât a fâ i siei fats tornant a scrivi sul so cuadernut. A la fin, che no vevi nancje bevût dut il gno Chinotto, si è cjapât sù e al è lât.
I ai domandât al ustîr cui che al jere, ma nol à volût dîmi.
Vuê o rivi a cjase e o vierç la pueste eletroniche e ce ti cjatio? Une mail di chel siorut: al jere Frank Spada (te foto, di zovin).
19 giugno 2009
Ocio, can in baul!
Al somee che il sport preferît dai antifurlans al sedi cirî di meti in evidence tropis risorsis (par lôr "simpri strassariis") che a finanziin i progjets pe lenghe furlane. Stant che la rispueste sui coscj dal GDBTF e je za stade dade al ass. Molinaro, che o ringrazii une vore pes declarazions positivis su chest imprest, jo o gambii argoment, segnalant un biel finanziament di passe un milion di euros par un cjanili a Triest.
In struc chi a son i numars.
Contribût regjonâl di 1.020.000 euros suntun totâl dai finanziaments publics di 1.200.000 euros (chei 180.000 euros che a mancjin parsore al varès di metiju il Comun di Triest).
Considerât che dentri si metaran 150 cjans, fasint une division svelte, a son 8.000 euros di becins publics par cjan.
Ma il biel al ven cumò.
Leint ben il comunicât uficiâl (fracait chi par leilu dut), il project financing complessîf (che se no ai capît mâl al è un sisteme di finanziament che dongje dal public al tire dentri finanziadôrs privâts) al è 3.750.000 euros che, simpri dividût pal numar ipotetic di ospits a cuatri gjambis, al fâs 20.000 (vincjmil!!!) euros par "bau".
Cun di plui i partners privâts che a varessin di cofinanziâ la opare, no son inmò individûats... ma intant il contribût public al ven assegnât.
Cumò mi fâs e us fâs cualchi domande: ma se no vessin di vignî fûr finanziadôrs privâts par cuvierzi la difarence, ce sucedial? Il progjet si fermial e i finanziaments publics a vegnin tornâts indaûr o invezit passial dut su pe schede dal ent e il cjanili "di 20.000 par cjan" al ven paiât dut dome dal public? La rispueste no le sai e mi ten la curiositât...
E intant che si spiete il finanziadôr privât, cualchidun, par puartâsi indevant, al pense za a la cerimonie di inaugurazion fasint lis provis... fracait chest link! E a spietin ancje Lelio Luttazzi.
In struc chi a son i numars.
Contribût regjonâl di 1.020.000 euros suntun totâl dai finanziaments publics di 1.200.000 euros (chei 180.000 euros che a mancjin parsore al varès di metiju il Comun di Triest).
Considerât che dentri si metaran 150 cjans, fasint une division svelte, a son 8.000 euros di becins publics par cjan.
Ma il biel al ven cumò.
Leint ben il comunicât uficiâl (fracait chi par leilu dut), il project financing complessîf (che se no ai capît mâl al è un sisteme di finanziament che dongje dal public al tire dentri finanziadôrs privâts) al è 3.750.000 euros che, simpri dividût pal numar ipotetic di ospits a cuatri gjambis, al fâs 20.000 (vincjmil!!!) euros par "bau".
Cun di plui i partners privâts che a varessin di cofinanziâ la opare, no son inmò individûats... ma intant il contribût public al ven assegnât.
Cumò mi fâs e us fâs cualchi domande: ma se no vessin di vignî fûr finanziadôrs privâts par cuvierzi la difarence, ce sucedial? Il progjet si fermial e i finanziaments publics a vegnin tornâts indaûr o invezit passial dut su pe schede dal ent e il cjanili "di 20.000 par cjan" al ven paiât dut dome dal public? La rispueste no le sai e mi ten la curiositât...
E intant che si spiete il finanziadôr privât, cualchidun, par puartâsi indevant, al pense za a la cerimonie di inaugurazion fasint lis provis... fracait chest link! E a spietin ancje Lelio Luttazzi.
18 giugno 2009
La miôr rispueste
«Jaio» al è un furlan che al vîf in Belgjiche. Là vie al fâs di mistîr adiriture l'artist, e si capìs dai siei post fantasiôs e pevarins.
Jessint a stâ tal forest, par fortune si sparagne dutis lis polemichis su la lenghe furlane imbastidis a art dai antifurlans.
E cussì al è sucedût che par câs îr al vedi fat un post che e je la miôr rispueste al polvaron cuintri il CFL2000: lait a lei chi http://furlanar.blogspot.com/2009/06/o-cumo-o-mai-plui-o-adesso-o-mai.html
Jessint a stâ tal forest, par fortune si sparagne dutis lis polemichis su la lenghe furlane imbastidis a art dai antifurlans.
E cussì al è sucedût che par câs îr al vedi fat un post che e je la miôr rispueste al polvaron cuintri il CFL2000: lait a lei chi http://furlanar.blogspot.com/2009/06/o-cumo-o-mai-plui-o-adesso-o-mai.html
15 giugno 2009
Di bessôi, in pâs
Us met une foto che mi à mandât un gno amì.
Ta chescj dîs a Vignesie e je in cors la mostre "Anton's Memory by Yoko Ono" e ancje lui al à volût lassâ un messaç di pâs come testemoneance de sô visite. E jo lu ringrazii.
14 giugno 2009
Pe mê stelute
13 giugno 2009
Gioele
Cualchi setemane indaûr si jere presentât dibessôl. Cumò al tache ancje a metisi in pose. Isal figo!?!
12 giugno 2009
Biel a Buie
10 giugno 2009
Cine curt di Muris a Maian
Joibe 11 aes 9 di sere tal auditorium il cine curt di Muris al rive a Maian cu la colaborazion de pro loco di Maian. I lavôrs che a àn partecipât al ultin concors a son propit simpatics e cualchidun al è pardabon ben fat. O scomet che plui di cualchidun al ricognossarà cualchi protagonist... ma no ai voie di anticipâ masse!
08 giugno 2009
Elezions europeanis: la vitorie de Leghe Nord
Ancje a Maian, come in dut il Nord Italie, al somee che la liste che e à "vinçût" e sedi la Leghe Nord (chi i dâts pal Nord-Est).
Se o fasìn une analisi svelte si pues confrontâ il dât dal 2008 (ultimis elezions regjonâls) cun il dât dal 2009 (elezions europeanis) e si viôt che e à vuadagnât +5,55 ponts percentuâi. Se po si lu paragone cul dât dal 2006 (elezions Cjamare dai Deputâts), alore la difarence des percentuâls e je di 12,56 ponts.
Fasint un struc dai 6 partîts plui fuarts, lis difarencis tra lis percentuâl des ultimis 3 votazions a son cussì (tignint presint che tal 2006, lis listis a podevin vê nons difarents. Cun di plui no ai tignût cont di une semplifacazion, stant che no ai considerât tancj partîts minôrs, massime a çampe):
Pdl (a-b=+0,39; a-c=-9,74)
a) Elezions europeanis 2009: 33,93%
b) Elezions regjonâls 2008: 33,54%
c) Elezions politichis 2006: 43,67% (Fì: 28,02%+An: 15,65%)
Leghe Nord (a-b=+5,55; a-c=+12,56)
a) Elezions europeanis 2009: 21,82%
b) Elezions regjonâls 2008: 16,27%
c) Elezions politichis 2006: 9,26%
Pd (a-b=-6,29; a-c=-0,58)
a) Elezions europeanis 2009: 22,69%
b) Elezions regjonâls 2008: 28,98%
c) Elezions politichis 2006: 23,27% (Ulivo)
Udc (a-b=-0,94; a-c=-0,8)
a) Elezions europeanis 2009: 6,20%
b) Elezions regjonâls 2008: 7,14%
c) Elezions politichis 2006: 7%
DiPietro (a-b=+0,71; a-c=+3,79)
a) Elezions europeanis 2009: 6,67%
b) Elezions regjonâls 2008: 5,96%
c) Elezions politichis 2006: 2,88%
Se o cjatais che o ai fat cualchi casin, visaitmi tai coments.
N.B: i dâts a cjalin i risultâts tes sezions eletorâls di Maian.
Se o fasìn une analisi svelte si pues confrontâ il dât dal 2008 (ultimis elezions regjonâls) cun il dât dal 2009 (elezions europeanis) e si viôt che e à vuadagnât +5,55 ponts percentuâi. Se po si lu paragone cul dât dal 2006 (elezions Cjamare dai Deputâts), alore la difarence des percentuâls e je di 12,56 ponts.
Fasint un struc dai 6 partîts plui fuarts, lis difarencis tra lis percentuâl des ultimis 3 votazions a son cussì (tignint presint che tal 2006, lis listis a podevin vê nons difarents. Cun di plui no ai tignût cont di une semplifacazion, stant che no ai considerât tancj partîts minôrs, massime a çampe):
Pdl (a-b=+0,39; a-c=-9,74)
a) Elezions europeanis 2009: 33,93%
b) Elezions regjonâls 2008: 33,54%
c) Elezions politichis 2006: 43,67% (Fì: 28,02%+An: 15,65%)
Leghe Nord (a-b=+5,55; a-c=+12,56)
a) Elezions europeanis 2009: 21,82%
b) Elezions regjonâls 2008: 16,27%
c) Elezions politichis 2006: 9,26%
Pd (a-b=-6,29; a-c=-0,58)
a) Elezions europeanis 2009: 22,69%
b) Elezions regjonâls 2008: 28,98%
c) Elezions politichis 2006: 23,27% (Ulivo)
Udc (a-b=-0,94; a-c=-0,8)
a) Elezions europeanis 2009: 6,20%
b) Elezions regjonâls 2008: 7,14%
c) Elezions politichis 2006: 7%
DiPietro (a-b=+0,71; a-c=+3,79)
a) Elezions europeanis 2009: 6,67%
b) Elezions regjonâls 2008: 5,96%
c) Elezions politichis 2006: 2,88%
Se o cjatais che o ai fat cualchi casin, visaitmi tai coments.
N.B: i dâts a cjalin i risultâts tes sezions eletorâls di Maian.
07 giugno 2009
Bêçs e lenghe furlane
Un dai argoments che si dopre par dineâ la utilitât de lenghe furlane al è che "sì, va ben il furlan, ma a son altris lis prioritâts: miôr meti i bêçs di une altre bande..."
A part che si varès ancje di tacâ a pensâ che e je divierse int che e lavore cu la lenghe furlane (sporteliscj, gjornaliscj, editôrs, mestris, ricercjadôrs e vie indevant) e dispès cheste int e je precarie e magari e à di paiâ ancje chê il mutui pe cjase... al sarès ben tacâ a cjalâ ancje li che i becins publics a son pardabon "straçâts".
Mi à fat propit fastidi lei sul gjornâl cun tante pompe che pe fieste de republiche, pe sfilade dai 2 di Jugn a Rome a son stâts sparagnâts 1 milion di euros: e tant e coste cheste liende se a rivin a fâle sparagnant 1 milion! Ce costie? E soredut: a cui zovie cualchi ore di militârs che a passonin jù par une strade di Rome? E la cerimonie di Redipulie, cun tant di ministri, graduâts, pichet militâr... e cence int? Misteris nazionalistics che a continuin cence motivazion, par me. Ma no pensi che e sedi dome une mê impression sogjetive, stant che mi risulte dificil cjatâ une rispueste obietive.
Po ben, tornant al discors di vierzidure, us segnali l'articul di William Cisilino, vuê sul Gazzettino.
A part che si varès ancje di tacâ a pensâ che e je divierse int che e lavore cu la lenghe furlane (sporteliscj, gjornaliscj, editôrs, mestris, ricercjadôrs e vie indevant) e dispès cheste int e je precarie e magari e à di paiâ ancje chê il mutui pe cjase... al sarès ben tacâ a cjalâ ancje li che i becins publics a son pardabon "straçâts".
Mi à fat propit fastidi lei sul gjornâl cun tante pompe che pe fieste de republiche, pe sfilade dai 2 di Jugn a Rome a son stâts sparagnâts 1 milion di euros: e tant e coste cheste liende se a rivin a fâle sparagnant 1 milion! Ce costie? E soredut: a cui zovie cualchi ore di militârs che a passonin jù par une strade di Rome? E la cerimonie di Redipulie, cun tant di ministri, graduâts, pichet militâr... e cence int? Misteris nazionalistics che a continuin cence motivazion, par me. Ma no pensi che e sedi dome une mê impression sogjetive, stant che mi risulte dificil cjatâ une rispueste obietive.
Po ben, tornant al discors di vierzidure, us segnali l'articul di William Cisilino, vuê sul Gazzettino.
06 giugno 2009
Pocje int a votâ
O soi di servizi te sezion eletorâl n.3 "Pêrs e Sant Eliseu". Dopo des operazions di preparazion pe votazion fatis vuê matine, aes 3 dopomisdì o vin viert. O vin vude pocje int: aes 5 dopomisdì al veve votât il 3,8% e aes 7 di sere o jerin rivâts al 6,2%.
Stin a viodi ce che al sucêt tes prossimis oris. Usgnot si pues votâ fint 10 di sere e doman des 7 fint 10 di sere. O tacarìn a contâ lis schedis doman di sere subit dopo vê sierade la sezion.
Stin a viodi ce che al sucêt tes prossimis oris. Usgnot si pues votâ fint 10 di sere e doman des 7 fint 10 di sere. O tacarìn a contâ lis schedis doman di sere subit dopo vê sierade la sezion.
05 giugno 2009
Su lis olmis dai pelegrins
A continuin i incuintris su la storie dai pelegrins par fâ cognossi miôr l'Ospedâl di Sant Zuan.
Usgnot aes 20.45 il prof Bellavite de associazion "Iter Aquileiense" al fevelarà in sale dal consei comunâl di Maian di pelegrinaç, cjapant spont dai viaçs a Sant Jacum di Galizie e a Rome.
Usgnot aes 20.45 il prof Bellavite de associazion "Iter Aquileiense" al fevelarà in sale dal consei comunâl di Maian di pelegrinaç, cjapant spont dai viaçs a Sant Jacum di Galizie e a Rome.
04 giugno 2009
Apel par Archeofurlane
Forsit za lu savês: vuê la Ninine (te foto intant in vore intun laboratori a meti a puest reperts archeologjics) e salude ducj i letôrs dal so blog parcè che e à decidût di sierâ archeofurlane.blogspot.com viert tal mês di Març dal 2008.
A ducj chei che a àn a cûr la blogosfere furlane e a àn vût maniere di preseâ i contignûts di chest blog dedicât a la archeologjie e a la storie de nestre tiere (e no dome), o domandi di partecipâ a cheste campagne par invidâ la Ninine a tignî dûr e o us domandi di passâ li di jê par sburtâle a continuâ a scrivi.
Ninine continue cul to blog!
A ducj chei che a àn a cûr la blogosfere furlane e a àn vût maniere di preseâ i contignûts di chest blog dedicât a la archeologjie e a la storie de nestre tiere (e no dome), o domandi di partecipâ a cheste campagne par invidâ la Ninine a tignî dûr e o us domandi di passâ li di jê par sburtâle a continuâ a scrivi.
Ninine continue cul to blog!
03 giugno 2009
Anticipazion motare su La Patrie
Cun doman e tache la Fieste dai Motârs e come l'an passât o larai a fâ un zirut a Osôf dai 4 ai 7 di Jugn.
Intant us segnali cheste anticipazion de Patrie dal Friûl: stant che o fevelarìn di motôrs o vin sintût Moreno Persello che o viodês chi te foto cul club dai Motârs (al è chel tal mieç sentât su la moto, cualchi an indaûr). Par lei la interviste, fracait chi.
Iscriviti a: Post (Atom)


text:
Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Isaie
Cjapitul 2
il libri dal emanuel
PRIME PART
Sion cûr religjôs dal mont
2 1 Vision ch’al à vude Isaie, fi di Amos, sun Gjude e sun Gjerusalem.
2 Al sucedarà che tai timps a vignî
la mont de cjase dal Signôr
e sarà stabilide su la spice des monts
e si alçarà sù parsore dai cuei.
Ducj i forescj a coraran di jê,
3 e a vignaran un grum di popui disint:
“Vignît, anìn su la mont dal Signôr,
tal templi dal Diu di Jacop,
par che nus insegni lis sôs stradis
e ch’o podìn lâ indenant pai siei trois”.
Parcè che di Sion e vignarà fûr la leç
e di Gjerusalem la peraule dal Signôr.
4 Lui al sarà judiç tra i forescj
e al decidarà di une vore di popui.
A mudaran lis lôr spadis in sapis
e lis lôr lancis in falcets;
une gjernazie no alçarà la spade cuintri di un’altre
e no praticaran plui la vuere.
5 Cjase di Jacop, vignît,
anìn indenant te lûs dal Signôr!
Il grant judizi di Diu
6 Propit, tu âs butât di bande il to popul,
la cjase di Jacop,
parcè che a son fodrâts di induvinins
e di strolics sul stamp dai filisteus
e a trafichin cui forescj .
7 La sô tiere e je incolme di aur e di arint,
i siei tesaurs no àn limit;
la sô tiere e je incolme di cjavai
e no si rive adore di contâ i siei cjars;
8 la sô tiere e je incolme di idui.
Si plein denant de vore des lôr mans,
denant di ce ch’a àn fat i lôr dêts.
9 Il mortâl al sarà sbassât,
l’om al sarà umiliât;
no sta perdonâur!
10 Jentre tes cretis,
platiti tal pulvin,
denant dal terôr dal Signôr,
e denant dal sflandôr de sô maiestât.
11 I supierbeôs fra i mortâi a saran umiliâts,
la rogance dai oms e sarà sbassade;
dome il Signôr al sarà puartât in alt
in chê dì.
12 Parcè che il Signôr des schiriis al à une zornade
cuintri dut ce ch’al è alterât e supierbeôs,
cuintri dut ce ch’al è masse alçât par umiliâlu,
13 cuintri ducj i cedris dal Liban alts e impilâts,
cuintri ducj i rôi dal Basan,
14 cuintri dutis lis monts supierbeosis,
cuintri dutis lis culinis plui altis,
15 cuintri dutis lis toressis altis,
cuintri ducj i mûrs rinfuarçâts,
16 cuintri dutis lis nâfs di Tarsis,
cuintri dutis lis barcjis di lusso.
17 E sarà sbassade la rogance dai mortâi
e umiliade la supierbie dai oms;
dome il Signôr al sarà puartât in alt
in chê dì.
18 I idui a saran svinidrîts dal dut.
19 A jentraran tai forans des cretis
e tai landris de tiere,
denant dal terôr dal Signôr,
e denant de glorie de sô maiestât
cuant che si jevarà sù par fâ trimâ la tiere.
20 In chê dì i oms a butaran
i lôr idui d’aur e i lôr idui d’arint,
che si vevin fats par adorâju,
a lis surîs e ai gnotui,
21 cuant che a jentraran tai forans des cretis
e tai slambris dai clapons,
denant dal terôr dal Signôr,
e denant dal sflandôr de sô maiestât,
cuant che si jevarà sù a scjassâ la tiere.
22 Finîle di stâ fidâts sul om,
ch’al à tes sôs narilis dome une soflade,
parcè che cetant puedial valê?
Notis:
- 2,1 - Cheste sentence su Gjerusalem cûr dal monoteisim jahvistic si cjatile in Mi 4,1-3.
- 2,4 - La pâs universâl si pò vêle dome se ducj i popui a acetin Diu e lis leçs dal so ream.
- 2,6 - La divinazion e jere improibide in Israel, ancje se sot vie le praticavin instès (Es 22,17; Lv 19,31).
- 2,12 - La “zornade dal Signôr” e je tipiche de teologjie dai profetis. Si trate di une manifestazion straordenarie di Diu, ch’al fruce dut, tacant dai spiei de supierbie dal om e salvant dome un rest pintût e ben disponût.
- 2,16 - Nâfs di Tarsis. Salacor si trate di Tartes in Spagne. Si vûl dâ la idee di un lûc lontan lontan, là che si pò lâ dome cu lis grandis nâfs. A tornin fûr di altris bandis.
- 2,20 - Diu ur fasarà vignî tante pôre ai oms che a spessearan a butâ di bande la idolatrie.
- 2,22 - Al mancje tai LXX. Stant ch’al è fûr di contest, al podarès jessi un coment o “glosse” sapienziâl.


text:
Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Deuteronomi
Cjapitul 3
PRIN DISCORS DI MOSÈ
Vitorie su Og: Basan
3 1 Alore o vin cjapade la strade dal Basan e o sin lâts sù. Og, re dal Basan, al marçà cuintri di nô, lui e dute la sô int, par batinus a Edrei. 2 Il Signôr mi disè: No sta vê nissune teme, che jo tal ài metût tes tôs mans, lui, dut il so popul e la sô tiere. Tu ju tratarâs compagn che tu âs tratât Sicon, il re amoreu, che al è a stâ a Chesbon. 3 Il Signôr nestri Diu nus metè tes nestris mans ancje Og, re dal Basan, e dute la sô int. Ju vin fruçâts tant che no ’nt scjampà un di numar. 4 In chel fratimp o sin deventâts parons di dutis lis sôs citâts; no ’nd è stade citât che no le vedin cjapade: sessante citâts, dute la confederazion di Argob, ream di Og tal Basan, 5 ducj i fuartins sierâts dulintor cun mûrs alts, furnîts di puartis e di gatars; cence contâ lis citâts dai perissits, un disordin. 6 Nô lis vin bandidis come che o vevin fat par Sicon, re di Chesbon, distinant al svinidriment dutis chestis citâts di oms maridâts, feminis e fruts; 7 ma però dut il besteam e dute la robe des citâts le tignirin par rafât.
8 Cussì, in chel fratimp, ur vin cjolte la tiere ai doi rês amoreus di là dal Gjordan, dal riul dal Arnon fintremai a la mont di Ermon – 9 i sidonês a clamin l’Ermon Sirion e a la cuâl che i amoreus i disin Senir –, 10 dutis lis citâts lassù tal plan, dut il Galaad e dut il Basan fint a Salche e a Edrei, capitâls dal ream di Og tal Basan. 11 Og, re dal Basan, al jere l’ultin restât dai refaim: il so jet al è chel jet di fier che si viodilu a Rabe dai amonits, lunc nûf comedons e larc cuatri, comedons di om. 12 Sicheduncje o vin cjapât paronance di cheste tiere, tacant di Aroer sul riul dal Arnon.
Tribûs de Transgjordanie
Ur ài dât ai rubenits e ai gadits miege la mont di Galaad, cu lis citâts. 13 A la miege tribù di Manasse i ài dât ce che al restave di Galaad e dut il Basan, ream di Og. Dute la confederazion di Argob, dut il Basan al è ce che i disin la tiere dai refaims. 14 Jair, fi di Manasse, al jere deventât paron di dute la confederazion di Argob fintremai tai confins dai ghesurits e dai maacatits, che i metè a dut il Basan il so non, vadì borcs di Jair fint in dì di vuê. 15 A Machir i ài dât Galaad. 16 Ai rubenits e ai gadits ur ài dât di Galaad fint al riul dal Arnon, cun confin segnât a mieç riul, e fint a Jabok, cul riul a confin cui amonits. 17 La Arabe e il Gjordan a fasevin di confin, di Gjenezaret infinamai al mâr de Arabe, ven a stâi il mâr Salât, dapît des clevis dal Pisghe a jevade.
18 Alore us ài dât chest ordin: il Signôr vuestri Diu us à dade cheste tiere di parons. Armâts, o passarês denant dai vuestris fradis, i israelits, ducj vualtris che o savês il mistîr di combati; 19 dome lis vuestris feminis, i vuestris fruts e i vuestris trops, che o sai cetancj che a son i vuestris nemâi, o restarês tes citâts che us ài dât 20 fin cuant che il Signôr vuestri Diu al fasarà polsâ i vuestris fradis compagn di vualtris e ancje lôr a saran parons de tiere che il Signôr vuestri Diu ur dà dilà dal Gjordan; alore ognun al tornarà tai tocs che us ài dât.
21 E cussì i ài dât a Gjosuè chest ordin: Tu viodis cui tiei vôi dut ce che il Signôr nestri Diu ur à fat a di chescj doi rês; il Signôr ur fasarà compagn a ducj i reams che tu passarâs. 22 No stait a vê teme di sorte par lôr: al è il Signôr vuestri Diu che al combat par vualtris.
Mosè escludût di Canaan
23 Al Signôr i ài domandade une gracie: 24 Signôr, Diu gno, tu tu âs scomençât a mostrâi al to famei la tô grandece e la tô fuarte man. Cuâl Diu tai cîi o su la tiere agjissial come che tu agjissis tu e cu la stesse fuarce? 25 No podaressio mo passâ dilà ancje jo e viodi cheste tiere furtunade dilà dal Gjordan, cheste mont benedete e il Liban? 26 Ma par colpe vuestre il Signôr si è stiçât cuintri di me e no mi à esaudît gran. Mi à dit: Vonde! No sta vignî fûr plui cun cheste cuistion! 27 Va su la spice dal Pisghe, cjale a mont, a tramontane, a misdì e a jevade, cjale cui tiei vôi, parcè che no tu passarâs chest Gjordan. 28 Dài i tiei ordins a Gjosuè, dài coragjo e fuarce, parcè che al è lui che al passarà, in teste dal so popul; i tocjarà a lui di metiju in paronance de tiere che tu viodarâs.
29 Podopo o sin restâts te valade, in face di Bet-Peor.
Notis:
- 3,5 - Lis citâts viertis a jerin lis “citâts dai perissits”, int ch’e viveve in campagne e che i siei borcs no vevin difesis di sorte.


text:
Dopo de esperience de antologjie didatiche Peravali’ metude in vore dilunc dal an scolastic 2019/2020, il grup di
lavôr di Collinrete si è misurât te realizazion di Art par furlan, une racuelte inedite di schedis didatichis par imparâ a cjalâ lis oparis di art dal Friûl.
La opare e à doi intindiments: di une bande supuartâ l’insegnament de lenghe furlane e la cognossince dal patrimoni locâl, di chê altre sugjerî une metodiche divierse di chê tradizionâl al studi de storie de art.
L’imprest, pensât pai arlêfs de scuele secondarie di prin grât, al pues dut câs jessi justât ancje par chei altris grâts scolastics: la idee di fonde e je chê di lâ sore nozionisim e lezions frontâls cuntune didatiche laboratoriâl e ribaltade che e stimoli l’arlêf a cjalâ la opare di art e a costruî il so aprendiment condividint lis sôs ideis cui compagns.
Art par furlan e à 70 schedis didatichis, ognidune dedicade a une divierse opare presinte tal panorame artistic furlan,
metudis in ordin cronologjic des origjins (fondazion di Aquilee tal 181 prin di Crist) fin al dì di vuê (Nûfcent).
Ogni schede e propon trê sezions: Imagjin, Cognossincis clâfs e Domandis par capî la opare.
La imagjin de opare, che
e à dongje cualchi informazion essenziâl (autôr, titul, date, tecniche, dimensions, colocazion), e je il centri de schede e
ator di jê si svilupe il dialic tra docent e arlêf; lis cognossincis clâf, proponudis sedi par furlan che par talian, a son tescj une
vore curts che a àn cualchi informazion utile par incuadrâ la opare e l’autôr te corint di riferiment o par sugjerî a chel
che al cjale cualchi ferade di riflession; lis domandis vuide a son la vere novitât de propueste didatiche par vie che par
mieç di lôr il student, insiemi cul insegnant, al svilupe lis sôs capacitâts di osservâ, descrivi, lei e capî in mût critic lis oparis
di art proponudis.


text:
sabide 30 di Otubar dal 2010 inte Sale dal Municipi a San Vît dal Tiliment PROGRAM
14.30 Salûts des Autoritâts
14.50 Presentazion dal Congrès Marzio Strassoldo, President de Societât Sientifiche e Tecnologjiche Furlane
15.00 Lectio magistralis La societât de informazion: a cirî lis origjinis Valentino Castellani, Docent di Teorie de informazion, Politecnic di Turin
Comunicazions
16.00 Valutazion des sorzints di incuinants a nivel regjonâl cul jutori de modelistiche numeriche Fulvio Stel, Dario Giaiotti, ARPA FVG, Daniele Goi, Fabiano Turoldo, Universitât dal Friûl
16.20 Il schedari onomastic di Giovan Battista Corgnali Federico Vicario, Universitât dal Friûl
16.40 Pio Paschini e la contestade opare su Galileo Galilei Lorenzo Marcolini, ITI ‘A. Malignani’, Udin
17.00 Polse
17.20 Scrivi tal blog. Adolessents e alfabetizazion in furlan Alessandra Burelli, Paola Beltrame, Maria Cristina Cescutti, Ornella Comuzzo, Gianluca Franco, Universitât dal Friûl
17.40 Palme cence fum: i risultâts di un progjet di comunitât Silla Stel, ASS n. 5 di Palme
18.00 "Mindsight": risorsis per formazion Rudy Magnan, New York
18.20 Discussion
19.00 Conclusion des voris
Cul patrocini dal
Comun di San Vît dal Tiliment
Informazions
info@siencisparfurlan.net alessandra.burelli@.uniud.it
Alessandra Burelli, tel. +39.0432.556550


text:
-
LIS STORIIS DI INGE E BACH
Inge e Bach, i protagoniscj di chestis dodis storiutis, a son doi orsuts ninins e tenars, ma ancje un pôc birbants, come che a son ducj i canais dal nestri marimont…
Ilustrazions di Francesca Gregoricchio
-
FAMEIS 5 – Regâl pal complean
Crodêso che une frute cui zenoi scussâts parcè che i plâs zuiâ no dome cu lis pipinis e sedi une frute di justâ? Chest al è ce che e pense une agne grandonone cuant che e va a cjatâ Luzie, la frute che nus conte la storie di une altre famee cun doi gjenitôrs che a fasin un l’avocat e chel altri il grafic. Cuissà cumût che e va indenant.
Credete che una bambina con le ginocchia sbucciate perché le piace giocare non solo con le bambole sia una bambina da “aggiustare”? Questo è ciò che pensa una zia corpulenta quando va a trovare Lucia, la bimba che ci racconta la storia di un’altra famiglia con due genitori che fanno una l’avvocato e l’altro il grafico. Chissà come andrà a finire.
-
FAMEIS 6 – Il truc segret
Un avocat e un grafic che a lavorin te stesse cjase, là che a vivin cuntun nono avilît e che nol è bon di fâ nuie. Mancul mâl che i trê a tirin su une frute avonde sgaie che e dopre un biel truc par fâ tornâ il nono content di fâ il nono.
Un avvocato e un grafico lavorano nella stessa casa, dove vivono con un nonno avvilito che non è capace di fare niente. Per fortuna che i tre crescono una bambina piuttosto sveglia che usa un bel trucco per far tornare il nonno contento di fare il nonno.
-
INGE E BACH 2 – Gnovis Storiis
Inge e Bach a stan cressint. Come ducj i piçui dal creât ancje lôr a scuvierzin un pôc a la volte che il mont nol finìs a Tarvis: che fûr di cjase e je tant int di cognossi, tancj puescj di visitâ e tantis robis ancjemò di imparâ. E vignarà a un ciert pont fintremai l’ore di cjapâ sù la cartele e lâ a scuele cun chei altris fruts. Ma a restaran simpri doi orsuts, Inge e Bach, ninins e simpatics: jê cul floc colôr di rose e lui cul floc celest.
-
LIS STORIIS DI PIÇUL – La lune e l’aiaron
Piçul al è nassût tal 1980 e tal 2001 al è stât il protagonist di cuatri venturis: al à nadât, al è stât dentri t’un orloi, al à svolât, si è insumiât di besteutis zentilis.
Cjalant la so date di nassite cumò al varès di jessi un om, ma lui al è cressût dome un pôc parcè che al è simpri une vore curiôs, un don di ducj i frutins e che Piçul nol vûl pierdi pe strade.
Cui no si è mai insumiât di fermâ il timp, podê svolâ su la Lune o rivâ a cjatâ di dulà che
al ven fûr l’aiaron?
E cuant che Piçul si met intalcjâf une idee…
Alore, fuarce, lin cun Piçul a vivi chestis dôs gnovis venturis!
La Autôre
-
IL SORELI TE VALÎS
Storiutis di oms, di animâi, di plantis e di alc altri
Racuelte di sîs contis par fruts di 9-11 agns, che a àn come protagoniscj un cramar, doi dolfins, un frut, une comesse, un lôf, une niule, scrits intun furlan sclet ma une vore siôr di significâts. Cualchi an indaûr lis contis a son stadis argoment di un percors didatic dai Servi di Scena, ancje cu la partecipazion dal autôr, in sîs scuelis de zone colinâr. I disens che a compagnin lis storiis a son il risultât dai incuintris.
Raccolta di sei racconti per bambini di 9-11 anni. Protagonisti un venditore ambulante, un bambino, una commessa, un lupo, una nuvola, in un friulano semplice ma ricco di significati. I racconti sono stati alcuni anni fa argomento di un percorso didattico dei Servi di Scena, anche con la partecipazione dell’autore, in alcune scuole della zona collinare. I disegni che accompagnano le storie sono il risultato di questi incontri.


text:
Antonio Di Natale
Antonio Di Natale, cognusût comi Totò, (Napoli, 13 Otubar 1977)al è un zuadôr dal Udinese Calcio.
Carière[cambie | modifiche il codiç]
Club[cambie | modifiche il codiç]
Al a cominsât a zujà al Empoli fin al 2004, al è rivât al Udinês nel 2004, al segnât 302 gol in Serie A. Al è il otâf marcatôr di simpri in Serie A e al è il capitân dal Udinês.
Nazionâl[cambie | modifiche il codiç]
Al a zujàt 42 partidis e segnât 11 gol con la maja taliane, al a rivât 2° in tal Euro 2012.
Curiositât[cambie | modifiche il codiç]
In tal zûc Fifa 15 al a 78 di valutazion.


text:
Brasîl
Il Brasîl (non uficiâl República Federativa do Brasil) al è il stât plui grant de Americhe dal Sud e il cuint plui grant dal mont. Al à une popolazion di 186 milions di abitants. La sô capitâl e je Brasilia. Al è il sôl paîs de Americhe Latine dulà che si fevele il portughês. In Brasîl si cjate la plui grande foreste dal mont, ven a stâi la foreste amazoniche.
Al confine a soreli a mont cu la Argjentine, cul Paraguay, cu la Bolivie e cul Perù, a nord cu la Colombie, cul Venezuela, cu la Guyane, cul Suriname e cu la Guyane Francese.


text:
I Canusìa si son formâts a Sezze tal 2006: par dialet setin canusìa al vûl dî di fat desideri. Il repertori dai Canusìa, ancje se al inten soredut i Monts Lepini, al propon ancje cjançons di altris areis dal Lazi, cjapant dentri ancje il repertori roman. La plui part dai tocs e ven di ricercjis ’sul cjamp fatis dilunc dai agns dai membris dal grup e a son tocs vocâi dispès framentâts che i Canusìa a àn cirût di tornâ a elaborâ par rindiju plui doprabii.
Formazion: Anna Maria Giorgi: – vôs, flaut dolç, flaut armonic (tituella), tamburel, triangul, timpano (tambûr); Mauro D’Addia – vôs, ghitare classiche, ghitare acustiche, loopstation.
Viale Barbacane, 17 – 33097 Spilimbergo (Pn)
Tel. 0427 51230
email: info@folkest.com
P.I. 01419440936


text:
E jere une volte
Pieri si volte
E cole la sclope
Pieri si cope
Al cole il curtìs
Pieri al vuarìs
Al poià la tace dal cafè tal seglâr, al tornà a meti il lat tal frigo e po si fasè infûr su la puarte de stanzie, tacade de cusine, là che so pari al durmive e al viveve di sîs mês in ca. Cuant che s’imparè al sintì il respîr di lui a fermâsi par un lamp; si svicinà di plui al jet e al spià il fîl di lûs ch’al jentrave de puarte a lupiâ a pene a pene sui voi vierts dal om. — Duarmistu? — i domandà. — Sì — al rispuindè so pari a sec. E chel, clare, al sierave ogni pussibilitât di discors.
Pieri al ste un lamp in cjancis, al jere li par li par dî istès alc, ma po al sintì il motôr dal auto di Zorç che si svicinave su la stradele e al jessì cence dî nuie. Di sîs mês si jere separât di sô femine e so pari, cu lis sôs ideis fissis su la sacralitât de famee, le veve cjapade une vore mâl.
Al saludà Zorç, al poià la sclope e la sô sache tal baûl dal auto e al montà sù. Tal cîl scûr e neri no jerin segns di lusôr: al veve di jessi dut innulât. Di cuant che lui al jere tornât a vivi a cjase cui siei so pari nol veve plui cjaminât. Al diseve che lis gjambis no lu tignivin sù, e par tant che no i crodessin e lu sfuarçassin a stâ impins lui al plombave jù pocant par dut e proferint maledizions.
— A son za trê dîs di file ch’a vegnin a bevi tal Sfuei Ros — al disè Zorç intant ch’al vuidave tignint cu la man çampe il spagnol fûr dal fignestrin, — e mi tire ch’e sedi la volte juste ch’o metin vie cjar di cenglâr par dut l’an.
Ma Pieri lu scoltave sì e no, e al pensave a so pari. Lu vevin visitât trê specialiscj, cence cjatâi nuie. Di sîs mês in ca al jere fis tal jet ch’al veve fat meti ta chel ch’al jere prin il camarin. E dome di râr si comedave te caroçute che il comun i veve fat vê; dome di domenie, par gustâ ducj adun, come ch’a vevin simpri fat.
Rivâts sote de Rive dal Mus a parcarin tal prât e s’inviarin dilunc dal troi pantanôs dentri dal bosc, fin ad ôr dal sfuei. Si postarin framieç dai arbui di chê altre bande di dulà ch’a jerin lis feradis plui frescjis, e li a restarin cidins intant che il cîl neri si sclarive planchin.
Po, a colp, si jevà une bueresine che ur sborfave di schene, e a scugnirin spuestâsi, par no lâ a risi che ai nemâi ur rivàs il lôr odôr. Si postarin sul viert, ad ôr dal ripâr plui alt, juste a plomp sul troi ch’al menave te Plagne di Cobàs.
Tal cidin rot dome dai riclams dai uciei, si sintì a bot un rumôr di sfrascjâ a rivâ de bande de plagne. Pieri si voltà, come di tîr, cence nancje pensâ. Il trop di cenglârs al vignive incuintri di buride, dilunc il troi plui insot. S’al fos restât fêr là ch’al jere magari a saressin passâts dilunc, cence tocjâlu. Ma chel voltâsi lu fasè slicâ sul pantaniç cence jerbe e par tant ch’al cirìs di frontâsi cui scarpons pesants, infondant di rabie i tacs, al pareve impen inviâsi bande il troi inmò plui di buride. Al sintì il dopli a sbrissâi di man e lu viodè a passâ dilunc, sbalçant su la rive par lâ tal ultin a infondâsi intune brusse.
Insom dal ripâr si fermà, juste dentri une poce di agadiç e al viodè e sintì dut come intun colp sôl: il sborfâ fûr des naris dal grant mascli devant dal trop che i ven cuintri; Zorç ch’al berle; il lupiâ, traviers dal sborf de bestie, dai dincj luncs e blancs che si fasin infûr; Zorç ch’al tire, salacor par aiar; lis gotis di flât cjalt e umit de bestie che i rivin su la muse; sote des mans lis sedis duris e imbombadis di chel cjâf spropositât intant ch’al cîr di brincâlu; alc che i jentre dentri, lizêr e cence fature; tai voi discocolâts dal nemâl la sô istesse pôre intant ch’al scarte e si slontane cuntun dint dut ros dal so sanc.
Po al slacà jù, dolç e lizêr, come se si fos infondât tal mâr par fâ il bagn d’Istât; al uldì la vôs dal amì ch’al diseve alc, ma cence intindi lis peraulis; une vôs cjondare ma flape, come s’al fevelàs sote de aghe. E al smirà il grant cîl grîs parsore di lui; un cîl larc, imens, plen di pâs, cuntun colôr ch’al tirave za al clâr; un colôr dolç di ricuarts di frut. Po un falcut, dome une piçule magle nere, al traviersà chel grîs e al distudà ogni lusôr.
I tocjà al maressial, ch’al jere dibot un di famee, di puartâ la gnove. Al jentrà par daûr, pe puarte de cusine. La mari e jere intor dal fornel, ch’e messedave il sugo intune pignate; te stanzie dongje il pari, in senton sul solit jet, ch’al spelave lis patatis pal gustâ de domenie. Il maressial, cuntun grop che lu scjafoiave, al sintì lis sôs peraulis ch’a rivocavin come dentri di un foran ta chê stanziute plene di vapôr. Come ch’al finì di fevelâ al fo cidin, un cidin assolût e teribil, e po il rivocâ dal curtìs sbrissât di man ch’al poche par tiere. E l’om ch’al smonte dal jet, ch’al jeve impins, ch’al travierse la cusine. — Dulà? Dulà? — al ripet intant che s’invie difûr. — Pieri! — e rivà a dî la femine. — Pieri, là vâstu? Pieri! Spiete! — Ma l’om discolç e cun intor dome il pigjame al jere za rivât su la strade. Al traviersà cence cjalâ e un auto i pivetà passant daprûf; un zovin si sburtà fûr dal fignestrin par berlâi alc daûr.
Chel lusôr di difûr, chel grîs masse lusint i faseve dibot mâl; nol jere plui usât. E pûr, cumò al jere dut clâr. Ce jerie mai chel dolôr ch’al veve sintût pe separazion dal fi? Ce jerie cumò che lui nol jere plui? Nuie! Arie grise plene di malodôr, ma nuie altri. Grisum e nûi ch’a passin sburîts. Parcè vino di inacuarzisi simpri masse tart dai nestris ingjans? Ce crodevie di vê sintût prin che i someave cussì penç?
Un trop di razis in postazion al traviersà il cîl grîs, come se cualchidun al ves trat une frece. E Pieri al ve a clâr che cualsisei rispueste ch’al podeve dâsi cumò e sarès rivade simpri masse tart.
di Gianluca Franco
#1094
Note: esercizi jessût dal laboratori “Anatomie di une conte“


text:
Visitors in Fvg
Salvini: «La prioritât in Friûl e je la mafie, no i rom». Pe ocasion al larà tal cjamp rom di Udin a cirî i mafiôs.
Dopo il Tocai robât dai ongjarês e il frico dai coreans, prins timôrs pe scuvierte di une gnove tribù te Foreste Amazoniche. A àn riferît di jessi furlans.
Tondo al repliche a Salvini: «Vonde Visitors in Fvg». Salvini: «Se tu âs vinçût tu, al pues vinci ancje l'alien di Mortean».
Crisi Coopca, i socis a protestin. Un incredibil aument des venditis di forcjàs al fâs sperâ inte riprese.
Il plan regjonâl pe industrie al à di cjalâ bande l'Austrie. Lis prossimis fabrichis in Fvg a vignaràn costruidis cun l'ingrès a nord.
Blocade l'uniche teleferiche dulà che si pues schiâ in Friûl. Chês altris a continuin a funzionâ ben.


text:
Categorie:Utent cs
Cheste e je la liste dai utents di Meta che a puedin contribuî par cec, secont lis seis abilitâts.
- {{utent cs-1}} al vûl dî cognossince di base de lenghe
- {{utent cs-2}} al vûl dî cognossince mezane de lenghe
- {{utent cs-3}} al vûl dî cognossince avanzade de lenghe
- {{utent cs}} al vûl dî marilenghe (colôr: vert)
Par viodi i modei specifics par altris lenghis o par vê plui informazions, cjale Vichipedie:Babel.
Sot categoriis
Cheste categorie e conten lis 4 sot categoriis ca sot suntun totâl di 4.
U
- Utent cs-1 (1 P)
- Utent cs-2 (1 P)
- Utent cs-3 (4 P)
- Utent cs-N (3 P)
Vôs inte categorie "Utent cs"
Cheste categorie e conten lis 9 pagjinis indicadis di seguit, suntun totâl di 9.


text:
Progetti
SENIOR E-GAMES
Descrizione
Senior E-Games, Promovi la inclusion sociâl e l'invecjament atîf midiant di un Festival European di zûcs adatâts e di ativitâts sportivis par senior al è un progjet inovatîf - dissegnât su lis dibisugnis dai “seniors” e smirât ae dimension sociâl dal sport e de salût - selezionât tra 509 dal Program European ERASMUS PLUS SPORT. I colaboradôrs dal progjet a varan il compit di condividi ideis e buinis pratichis par promovi une partecipazion plui grande des personis anzianis ae ativitât fisiche sportive midiant de pratiche dal nadâ e dai sports e zûcs adatâts.
Ogni partner al à esperiencis e ponts di fuarce in areis diviersis, e ogni paîs al à struturis e formis di supuart diferentis. La colaborazion e varà la finalitât di presentâ esemplis di buinis pratichis de proprie esperience, e di condividi e di imparâ un di chel altri. Il risultât di cheste esperience di aprendiment si sierarà intal Festival finâl SENIOR E-GAMES, che si fasarà in contemporanie intai trê paîs.
I partecipants dal progjet a saran esponûts ae culture di chei altris paîs cence nancje lassâ il propri. I esperts a podaran cognossi diviersis impostazions ae promozion de salût e al cambiament midiant dal sport, cul fin di introdusiju par insiorâ i propris programs e, in prospetive, di insegnâju a gnûfs paîs europeans.


text:
Franco Presti e Taranterrae a Purcie
Joibe 28 serade dute taliane a Vile Correr a Purcie cul ghitarist, compositôr, e rangjadôr sicilian Franco Presti, che al tache il so percors cu la ghitare acustiche par po meti dongje chê eletriche e la semiacustiche, svicinantsi a gjenars diviers, dal folk, al rock fint ae musiche jazz, e il grup etnic popolâr casertan Taranterrae, di cirche dodis elements che al propon un repertori leât ae tradizion dai cjants popolârs contadins cun vôs cun sonoritâts arcaichis, sioris di glissâts e di ambiguitâts modâls. Tra i stilemis che al presente il grup a son la Villanella, il bal ‘ncoppe’ ‘o tammurro, la Tarantella, la Fronna, la Moresca, la Ballarella.